Tauke ayam bakar, rakan dituduh cuba rasuah polis RM120,000

Seorang pengusaha ayam bakar dihadapkan ke Mahkamah Sesyen Shah Alam hari ini atas pertuduhan bersubahat bersama rakannya, memberi rasuah RM120,000 kepada seorang pegawai polis untuk melepaskan rakannya daripada dikenakan tindakan kerana memiliki dadah jenis syabu.

Mohd Nizam Mohamed Lazim, 36, yang juga juruteknik penyaman udara sambilan, mengaku tidak bersalah selepas pertuduhan dibacakan di hadapan Hakim Rihaida Rafie.

Memetik laporan Bernama dia dituduh bersubahat dengan Abd Aziz Abdullah @ Shariff, 38, memberikan wang suapan RM120,000 kepada Penolong Penguasa Mohammad Izzuddin Zulkifly, 38, yang bertugas di Jabatan Siasatan Jenayah Narkotik, Ibu Pejabat Polis Kontinjen Pahang.

Suapan itu sebagai dorongan kepada Mohammad Izzuddin agar tidak mengambil tindakan undang-undang ke atas Abd Aziz kerana memiliki dadah jenis syabu yang melakukan kesalahan itu di bawah Seksyen 39B Akta Dadah Berbahaya 1952.

Mohd Nizam melakukan perbuatan itu di Petron Persiaran Mahogani, J&H Service Station, Petaling, pada 9 malam, 24 Mei 2021.

Dia didakwa mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 (Akta 694) dibaca bersama Seksyen 28(1)(c) akta yang sama dan boleh dihukum di bawah Seksyen 24(1) akta sama.

Jika sabit kesalahan boleh dikenakan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi.

Rihaida membenarkan tertuduh diikat jamin RM15,000 dengan seorang penjamin dan pasport diserahkan kepada mahkamah serta dikehendaki melapor diri di balai polis sebulan sekali.

Mahkamah menetapkan 12 Julai depan untuk sebutan semula kes.

Pendakwaan dikendalikan Timbalan Pendakwa Raya SPRM Fadhli Ab Wahab dan Pegawai Pendakwa Tuan Attina Tuan Kamaluddin manakala Mohd Nizam diwakili peguam Mohd Baharuddin Ahmad Kassim dan Nabil Ashraff Ridzuan.


Puasa sunat Arafah esok

Umat Islam Malaysia tidak perlu keliru berhubung puasa sunat Arafah, sama ada perlu mengikut kalendar Arab Saudi atau tempatan, kerana perbezaan waktu terbit matahari.

Sebaliknya sebagaimana diumumkan Penyimpan Mohor Besar Raja-Raja bahawa Hari Raya Korban di Malaysia jatuh pada Ahad, 10 Julai, maka puasa sunat Arafah adalah pada Sabtu (9 Julai).

Oleh itu, Timbalan Mufti Wilayah Persekutuan Jamali Mohd Adnan berkata umat Islam tidak perlu berpuasa mengikut kalendar Arab Saudi yang menetapkan 9 Zulhijjah iaitu Jumaat (hari ini) dengan sambutan Aidiladha jatuh pada esok (Sabtu).

“Memandangkan menyambut Aidiladha pada Ahad, 10 Julai sebagaimana diumumkan Penyimpan Mohor Besar Raja-Raja, maka puasa sunat Arafah ialah pada Sabtu,” katanya mengulas kekeliruan sebilangan umat Islam mengenai tarikh puasa sunat Arafah.

Menurutnya bagi negara atau kawasan yang berlainan terbit matahari seperti Malaysia dan lain-lain, penentuan 9 Zulhijjah adalah mengikut ketentuan imkanur-rukyah negara masing-masing.

“Negara kita yang terletak kira-kira 7,000 kilometer dari Arab Saudi mempunyai ‘matla’ (zon terbit matahari dan bulan) yang berbeza dan mempunyai kaedah falak yang jelas serta diperakui oleh ulama falak dalam menentukan tarikh penting dalam Islam,” katanya.

Beliau juga berkata, setiap permasalahan yang timbul termasuk berkaitan penetapan tarikh puasa sunat Arafah dan sambutan Aidiladha diterangkan oleh ulama menerusi kitab mereka.

Mengenai penetapan puasa sunat Arafah, beliau memberitahu, terdapat dua pandangan mengenai ketetapan itu.

“Di Malaysia, kita mengikut pendapat kedua oleh Mazhab As-Syafie dan juga sebahagian ulama Malikiyyah seperti Ibnu Abdil, iaitu puasa sunat Arafah mengikut perkiraan melihat anak bulan Zulhijjah pada sesuatu negeri (iaitu tanggal 9 Zulhijjah itu sendiri),” katanya.

Menurut Jabatan Kemajuan Islam Malaysia berpuasa sunat Arafah dapat menghasilkan ganjaran pahala yang sangat besar, sebagaimana sabda Rasulullah SAW: “Berpuasa pada Hari Arafah dinilai di sisi Allah sebagai penghapus dosa bagi setahun yang sebelumnya dan yang selepasnya.” (Hadis riwayat Imam Muslim).

Daripada Abu Qatadah al-Anshari r.a.; Rasulullah SAW ditanya tentang berpuasa di Hari Arafah. Maka Baginda bersabda: “Ia menebus dosa setahun yang telah lalu dan setahun yang akan datang.” (Hadith riwayat Imam Muslim)


Lapan negeri diberi amaran ribut petir, hujan lebat

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku di lapan negeri sehingga 8 malam ini.

MetMalaysia dalam kenyatan yang dikeluarkan pada 4 petang ini memaklumkan negeri-negeri itu adalah Kedah, Perak, Pahang, Selangor, Negeri Sembilan, Melaka, Sarawak dan Sabah, menurut laporan Bernama.

Di Kedah, kawasan yang terlibat ialah di Kulim dan Bandar Baharu manakala di Perak, kawasan yang terlibat ialah di Larut, Matang dan Selama, Kinta, Perak Tengah, Kampar, Batang Padang dan Muallim.

Sementara di Pahang, kawasan yang terlibat ialah di Tanah Tinggi Cameron dan di Selangor pula kawasan yang terlibat ialah di Hulu Selangor.

Sementara itu di Negeri Sembilan, kawasan yang terlibat ialah di Jelebu, Seremban, Kuala Pilah dan Rembau

Di Sabah dan Sarawak pula, kawasan yang terlibat ialah di Kapit (Belaga) dan Limbang di Sarawak, manakala Sandakan (Sandakan) dan Kudat (Pitas) di Sabah.


Apandi dipanggil ke Bukit Aman

Tan Sri Mohamed Apandi Ali akan dipanggil esok (1 Ogos) untuk dirakam keterangan berhubung dakwaan salah guna kuasa ketika menjadi Peguam Negara, semasa mengendalikan siasatan terhadap 1Malaysia Development Berhad (1MDB).

Setiausaha Polis Diraja Malaysia (SUPM) Datuk Noorsiah Mohd Saaduddin berkata, siasatan akan dijalankan oleh Unit Siasatan Jenayah Terkelas Jabatan Siasatan Jenayah Bukit Aman.

“PDRM akan merekod keterangan bekas Peguam Negara Tan Sri Mohamed Apandi Ali pada 1 Ogos 2022 (Isnin) jam 2.30 petang.

“Siasatan akan dijalankan di bawah Seksyen 217 Kanun Keseksaan,” katanya dalan kenyataan hari ini.

PDRM pada Jumaat mengesahkan telah membuka kertas siasatan berhubung laporan dibuat Ahli Parlimen Klang, Charles Santiago terhadap Apandi, susulan keputusan Mahkamah Tinggi berhubung perkara itu dan satu lagi laporan polis yang dibuat oleh Parti Pejuang Tanah Air.

Noorsiah berkata Ahli Parlimen Klang tersebut telah membuat laporan pada 27 Julai lalu susulan tidak berpuas hati terhadap hasil siasatan kes 1MDB.

Charles hadir ke Ibu Pejabat Polis Daerah (IPD) Klang Selatan pada Rabu untuk dirakam percakapan berhubung laporan yang dibuatnya itu.

Beliau memetik penghakiman 23 Mei yang disampaikan oleh Hakim Mahkamah Tinggi Datuk Azimah Omar dalam menolak saman fitnah yang difailkan Apandi terhadap pemimpin veteran DAP Lim Kit Siang.

“Dalam penghakimannya, Azimah menyatakan bahawa delegasi Apandi “tidak berjumpa mahupun bercakap dengan pihak yang didakwa sebagai penderma” walaupun berkata sebaliknya pada sidang media pada 26 Jan 2016.

“Pada sesi akhbar itu, Apandi mengumumkan delegasi telah ke Riyadh dan berjumpa dengan pihak yang dikatakan penderma,” kata Charles dipetik laporan media.

Dalam penghakiman setebal 100 muka surat yang dikeluarkan pada 21 Julai, Azimah menyatakan bahawa adalah sangat jelas bahawa Apandi menunjukkan sikap tidak berminat dan ada kala memberi kenyataan bertentangan dalam keterangannya.

Selain sikap tidak berminat, kata hakim itu, bekas peguam negara tersebut tidak kisah ambil terhadap kedaulatan undang-undang yang asas dan akal yang wajar (common sense).

Berdasarkan pertimbangan dan pemerhatian Azimah, Charles berkata beliau berpendirian bahawa Apandi telah mereka-reka maklumat dan berbohong semasa memegang jawatan, yang membawa kepada penyalahgunaan kuasanya sebagai penasihat undang-undang utama negara.


Ringgit terus jatuh berbanding dolar, saham pula melantun semula

Ringgit meneruskan aliran menurun berbanding dolar Amerika Syarikat (AS) hari ini (19 Ogos) apabila permintaan terhadap dolar terus melonjak berikutan bacaan positif terhadap situasi ekonomi AS, kata seorang penganalisis.

Pada jam 9 pagi, mata wang tempatan susut ke paras terendah 67 bulan pada 4.4795/4820 berbanding dolar AS daripada penutupan Khamis pada 4.4720/4750, lapor Bernama.

Penganalisis ActivTrades Dyogenes Rodrigues Diniz berkata dolar AS mengukuh selepas pengumuman data Tuntutan Pengangguran Permulaan AS yang lebih baik daripada jangkaan, yang menunjukkan bahawa jumlah individu yang memohon faedah pengangguran menurun kepada 250,000 berbanding ramalan 265,000.

“Walaupun aliran data positif baru-baru ini yang memberi gambaran positif bagi ekonomi AS, minit mesyuarat Rizab Persekutuan (Fed) AS yang dikeluarkan semalam seolah-olah mencadangkan bahawa bank pusat AS masih tidak melihat untuk memperlahankan kadar kenaikan kadar faedah.

“Ini menyerlahkan kemungkinan kenaikan nilai dolar AS berbanding mata wang lain dan berbanding ringgit,” katanya.

Beliau menyatakan bahawa pasangan dolar AS/ringgit boleh mencapai tahap 4.5000 dengan baik.

“Bagaimanapun, jika harga berjaya menembusi di bawah 4.4550, ia boleh turun kepada 4.4000 dalam masa beberapa hari,” tambah Diniz.

Sementara itu, ringgit diniagakan lebih baik berbanding sekumpulan mata wang utama.

Ia meningkat berbanding dolar Singapura kepada 3.2299/2321 daripada 3.2371/2397 pada penutup Khamis, dan bertambah baik berbanding euro pada 4.5153/5179 daripada 4.5471/5502 sebelumnya.

Unit tempatan itu juga meningkat berbanding yen Jepun pada 3.2877/3298 daripada 3.3077/3102 semalam, dan meningkat berbanding pound Britain kepada 5.3351/3381 daripada 5.3959/3995 pada Khamis.

Sementara itu, Bernama juga melaporkan Bursa Malaysia meningkat semula daripada penurunan semalam untuk dibuka tinggi sedikit pada Jumaat, disokong minat belian yang muncul semula di kaunter saham wajaran tinggi terpilih, dalam keadaan sentimen berhati-hati di pasaran serantau, kata peniaga.

Pada 9.17 pagi, FTSE Bursa Malaysia KLCI (FBM KLCI) yang menjadi penanda aras pasaran meningkat 0.22 mata kepada 1,516.84 daripada 1,516.62 ketika ditutup pada Khamis.

Indeks itu dibuka 0.20 mata lebih tinggi kepada 1,516.82.

Bagi keseluruhan pasaran, kaunter untung mengatasi kaunter rugi sebanyak 200 berbanding 150, manakala 241 kaunter tidak berubah, 1,719 kaunter tidak diniagakan dan 17 yang lain digantung.

Jumlah dagangan 191.51 juta unit bernilai RM121.12 juta.

Menurut Malacca Securities Sdn Bhd, memandangkan pasaran Amerika Syarikat (AS) masih mencari hala tuju, bursa tempatan mungkin tidak banyak hari ini ekoran aliran masuk dana asing yang lebih perlahan.

“Pelabur akan memberi tumpuan kepada musim pelaporan yang sedang berlaku untuk membeli dalam pasaran saham,” jelasnya dalam nota penyelidikan hari ini.

Firma pembrokeran itu juga menjelaskan, harga minyak mentah telah melonjak melebihi paras US$96 setong, manakala minyak sawit mentah (MSM) didagangkan melebihi RM4,000 satu tan.

“Kami berpendapat bahawa momentum positif dalam sektor tenaga akan kekal memandangkan harga minyak mentah menunjukkan peningkatan manakala syarikat minyak dan gas terpilih telah melaporka prestasi yang baik.

“Selain itu, sektor seperti perbankan, pengguna dan Amanah Pelaburan Hartanah (REIT) dijangka kekal menarik sepanjang musim pelaporan keuntungan,” tambahnya.


142 daripada 6,145 pesakit baharu Covid-19 kategori 3, 4, 5

Kementerian Kesihatan (KKM) hari ini memaklumkan 142 pesakit atau 2.3 peratus daripada 6,145 kes yang dilaporkan dalam tempoh 24 jam sehingga 12 tengah hari tadi, membabitkan kategori tiga, empat dan lima.

Ketua Pengarah Kesihatan, Tan Sri Dr Noor Hisham Abdullah berkata, seramai 6,003 atau 97.7 peratus lagi adalah pesakit dalam kategori satu dan dua.

Pesakit kategori satu adalah individu yang positif Covid-19 tetapi tidak bergejala, dan kategori dua adalah mereka yang bergejala ringan.

Pesakit kategori tiga adalah individu yang disahkan positif dan mengalami radang paru-paru tetapi tidak memerlukan oksigen, kategori empat (radang paru-paru dan memerlukan oksigen), sementara kategori lima (memerlukan alat bantuan pernafasan).

Dr Noor Hisham berkata dalam tempoh itu juga seramai 682 pesakit dirawat di unit rawatan rapi (ICU), termasuk 640 pesakit yang disahkan positif Covid-19 manakala selebihnya masih dalam siasatan.

“Seramai 350 pesakit memerlukan alat bantuan pernafasan. Ini termasuk 281 pesakit yang disahkan positif dan selebihnya masih dalam siasatan,” katanya dalam kenyataan hari ini.

Sebanyak 6,133 daripada jumlah kes baharu itu melibatkan jangkitan tempatan yang turut membabitkan 378 bukan warganegara Malaysia dan 12 kes import(empat bukan warganegara).

Sementara itu, beliau turut memaklumkan sembilan lagi kluster baharu dikesan dalam tempoh itu menjadikan keseluruhan sejak awal tahun lalu terdapat 5,672 kluster, dengan 4,996 telah ditamatkan dan 676 lagi masih aktif.

Daripada jumlah kluster yang dikesan hari ini, enam melibatkan tempat kerja, dua kluster komuniti dan satu kumpulan berisiko tinggi yang dikesan di Manjung, Perak, melibatkan 21 individu daripada 32 yang disaring.

Johor merekodkan empat kluster tempat kerja iaitu membabitkan Batu Pahat seramai 30 individu daripada 98 yang disaring; Pontian (43 individu, 290 saringan); dan dua kluster di Kulai melibatkan 17 individu positif Covid-19 daripada 87 saringan.

Pulau Pinang pula merekodkan satu kluster tempat kerja di Seberang Perai Selatan dan Seberang Perai Tengah melibatkan 33 individu daripada 62 yang disaring. Satu lagi kluster tempat kerja dicatat di Muallim, Perak membabitkan 52 individu daripada 80 yang disaring.

Sementara itu, daerah Kota Bharu dan Pasir Mas di Kelantan mencatat satu kluster komuniti melibatkan 12 individu daripada 15 saringan, dan Kuala Pilah, Negeri Sembilan yang membabitkan 38 individu daripada 72 saringan.


Syed Saddiq tak setuju larang umat Islam ke rumah ibadat agama lain

Parti Ikatan Demokratik Malaysia (MUDA) tidak bersetuju umat Islam dilarang terlibat dalam sebarang program di rumah ibadat agama lain sebagaimana ditetapkan Jabatan Agama Islam Selangor (JAIS).

Presiden MUDA, Syed Saddiq Syed Abdul Rahman berkata, beliau telah melawat rumah ibadah penganut agama lain beberapa kali dan didapati tiada agenda untuk menjejaskan agama Islam di negara ini.

Menurutnya sebagai sebuah negara yang mempunyai masyarakat majmuk, berbilang bangsa dan agama, program dan usaha untuk menyemarakkan lagi keharmonian dan kesefahaman antara rakyat seharusnya disambut dengan baik oleh semua pihak.

“Sebagai Presiden MUDA, saya ingin memanggil lebih daripada 100,000 ahli parti untuk melawat mana-mana rumah ibadah. Negara ini adalah rumah kita dan rumah kita bersama,” katanya dalam kenyataan pada Jumaat.

Syed Saddiq berkata demikian mengulas kenyataan Exco Hal Ehwal Agama Islam, Hal Ehwal Pengguna dan Industri Halal Selangor, Mohd Zawawi Ahmad Mughni berhubung perkara itu.

Untuk rekod urusan berkaitan Islam di Selangor dan negeri-negeri lain diletakkan di bawah institusi diraja.

Menurut Ahli Parlimen Muar itu parti MUDA terdiri daripada ahli pelbagai latar belakang selain tidak pernah mempunyai masalah untuk bekerja bersama-sama ketika program kemasyarakatan diadakan.

Katanya, ahli MUDA tidak mengira agama atau bangsa sama-sama membersihkan masjid, tokong, kuil, gereja, gurdwara dan lain-lain tempat ibadah ketika kerja-kerja pembersihan banjir.

“Sebagai seorang wakil rakyat, saya juga telah banyak kali melawat ke rumah ibadah penganut agama lain dan boleh dikatakan tidak ada agenda untuk menjejaskan agama Islam di negara ini,” katanya.

Syed Saddiq berkata, beliau dijemput kerana mewakili rakyat tanpa mempedulikan jenis agama, bangsa dan kefahaman politik mereka kerana kebajikan adalah tanggungjawabnya.

Beliau turut mempersoalkan sekiranya enakmen itu akan dipakai terhadap pemimpin-pemimpin besar negara jika melawat ke rumah-rumah ibadah tersebut.

Agenda Daily pada 13 Mac lalu, melaporkan sebuah pertubuhan bukan kerajaan, Impact Malaysia, menganjurkan program Projek Artikel 11: ‘Ziarah Gereja’ dengan mengajak belia bukan Kristian untuk menyertainya.

Iklan berkaitan program itu ditulis dalam bahasa Melayu dan disiarkan dalam media sosial Impact Malaysia, namun telah diturunkan setelah ianya mula dipertikaikan.

Isu berkenaan menjadi kontroversi setelah Pengerusi Penaja Muafakat Nasional Negeri Sembilan, Badrul Hisham Shaharin atau Che’gu Bard, turut mendedahkankan di media sosialnya baru-baru ini.

Semalam, Che’gu Bard membuat laporan balas polis terhadap Hannah setelah Setiausaha Politik KBS, Dayangku Norhazwani Awangku Marsal, membuat laporan terhadap beliau.

Hari ini, Pengerusi Majlis Agama Islam Selangor (MAIS), Tan Sri Abdul Aziz Mohd Yusof berkata MAIS melihat program ini mempunyai elemen untuk menarik perhatian belia “terutamanya belia Islam” untuk belajar dan menimba ilmu tentang agama selain Islam.

Sehubungan itu, katanya program di mana orang Islam mengunjungi rumah ibadat bukan Islam seperti kuil, gereja, dan gurdwara untuk mempelajari agama-agama ini selain daripada agama sendiri harus ditolak dan disekat.

Ziarah gereja: MAIS lihat ada elemen tarik belia Islam pelajari Kristian


Tak dapat sokongan jadi PM, Anwar kongsi alasan baharu kegagalannya

Datuk Seri Anwar Ibrahim masih tidak dapat menerima realiti dan hakikat tidak mempunyai sokongan majoriti untuk menjadi Perdana Menteri.

Gagal menjadi PM Kesembilan selepas Naib Presiden UMNO Datuk Seri Ismail Yaakob mendapat sokongan lebih banyak daripadanya, Presiden PKR itu berkongsi alasan baharu kegagalannya mengisi kekosongan jawatan nombor satu negara semasa kemelut politik yang berlaku tahun lepas.

“Jadi jangan meremehkan kemungkinan dalam politik, dalam pilihan raya ada yang ditaja hanya untuk melemahkan agenda reformis.

“Saya akui tidak mudah. Ya saya belum berhasil penuh. Tapi kalau saya kompromi, saya sudah berhasil.

“Jangan lupa, kalau saya kompromi, saya sudah jadi perdana menteri,” katanya dipetik laporan media hari ini.

Anwar merujuk kepada golongan konglomerat yang mendanai parti politik di Malaysia sebagai penghalang reformasi antirasuah yang dibawanya.

Namun, Ketua Pembangkang itu tidak merujuk secara khusus individu atau menamakan konglomerat yang didakwanya menghalang dirinya menjadi PM.

Mengulas lanjut, Anwar berkata golongan konglomerat tersebut tidak suka dengan pendiriannya yang menentang rasuah dan penyelewengan.

“Saya tentu tidak popular, jadi tokoh-tokoh yang besar susah nak bantu PKR selagi Anwar jadi ketua.

“Terus terang saya boleh berkawan dengan semua, tetapi untuk kompromi soal ini (rasuah), akan menjahanamkan negara kita,” katanya lagi.

Selain itu, kata Anwar lagi, kritikannya berhubung skandal Kertas Pandora juga menyebabkan dirinya hilang sokongan tokoh korporat.

“Speaker larang saya bicara tetapi saya nak bicara sebab ini menyentuh kepentingan negara.

“Berbilion ringgit dibawa keluar dan orang-orang ini sekarang mahu jadi jaguh. Yang hendak menyelamatkan orang-orang Melayu itulah juga yang bawa ratusan juta keluar negara.

“Dia ada penyokong sebab dia ada wang. Sebab dia ada golongan korporat yang akan membantu,” katanya.

Semasa krisis politik tahun lepas, Anwar bersekongkol dengan Presiden UMNO Datuk Seri Ahmad Zahid Hamidi bagi menjatuhkan kerajaan Perikatan Nasional (PN) dipimpin Tan Sri Muhyiddin Yassin.

Bagaimanapun, Anwar gagal mendapat sokongan majoriti selepas Ahli Parlimen UMNO tidak menyokongnya sebaliknya Ismail Sabri mendapat sokongan majoriti daripada Ahli Parlimen.


Bodohnya Najib, kata Tun M ulas isu kerajaan tak perlu bayar hutang 1MDB

“Saya geli mendengar Datuk Seri Najib (Razak) bercakap dalam Dewan (Rakyat) bahawa kononnya hutang yang ditanggung oleh kerajaan ini… kerajaan tidak perlu bayar satu sen pun… hei bodohnya”.

Demikian kata bekas Perdana Menteri Tun Dr Mahathir Mohamad ketika mengulas kenyataan Najib di Dewan Rakyat ketika membahas Titah Ucapan Yang di-Pertuan Agong semalam berkaitan hutang 1Malaysia Development Berhad (1MDB).

Di Parlimen semalam, Najib yang juga Ahli Parlimen Pekan dan bekas Perdana Menteri ketujuh dilaporkan berkata tidak ada satu sen pun wang rakyat yang digunakan untuk membayar prinsipal hutang 1MDB.

Ahli Parlimen Pekan itu memberitahu, bayaran sebanyak RM16.4 bilion yang diterima daripada Goldman Sachs bukanlah wang rakyat sebaliknya itu adalah wang bank terbabit yang boleh digunakan untuk membayar hutang 1MDB.

Katanya, beberapa dana lain termasuk daripada Jabatan Kehakiman (DOC) Amerika Syarikat, Ambank, KPMG dan Deloittes yang kesemuanya berjumlah RM23 bilion juga bukan wang rakyat.

“Sepatutnya wang ini boleh digunakan untuk membayar hutang 1MDB. Hakikatnya, satu sen pun prinsipal hutang 1MDB tidak pernah dibayar (guna wang rakyat),” kata Najib sambil mendakwa adalah tidak betul untuk mencanangkan bahawa rakyat perlu membayar atau menanggung hutang 1MDB.

Bagaimanapun, kenyataan Najib itu disanggah Menteri Kewangan Tengku Datuk Seri Zafrul Abdul Aziz hari ini yang menyatakan walaupun kerajaan belum membayar balik jumlah hutang prinsipal 1MDB sebanyak RM32.3 bilion, tetapi negara sedang membayar faedah hutang tersebut iaitu sebanyak RM6.5 bilion.

Mengulas lanjut, Dr Mahathir yang juga Pengerusi Parti Perjuangan Tanahair (PEJUANG) berkata itulah sikap Najib di mana dia membuat hutang tapi tapi enggan membayar balik.

“Dia curi duit… tambah lagi hutang… sebab itu orang ketawa terhadap dakwaannya yang dibuat di dalam Dewan Rakyat,” katanya di Batu Pahat, Johor, hari ini.

Dr Mahathir berkata kerajaan memang menggunakan banyak wang untuk menghapuskan hutang dan juga faedah daripada pinjaman dibuat 1MDB.

Keadaan ini, katanya menyebabkan kerajaan kekurangan wang untuk membangunkan negara dan memberikan perkhidmatan kepada rakyat Malaysia.

“Inilah satu perkara yang luar biasa. Najib ini adalah satu manusia yang luar biasa. Dia curi duit depan kita lepas itu dia kata tak curi. Dia bila jadi pencuri dihadap ke mahkamah didapati bersalah dihukum 12 tahun penjara.

“Tapi dia tak malu. Kena hukum 12 tahun pun tak malu… sebaliknya dia boss. Ini kalau kita tak malu, maka rosaklah masyarakat kita,” kata Dr Mahathir sambil merujuk kepada ‘Malu Apa Bossku’ yang sinonim dengan Najib.


Pengasas Rumah Bonda menangis ketika sesi pengecaman Bella

Tidak menahan perasaan sedih, Siti Bainun Ahd Razali menangis teresak-esak semasa sesi pengecaman remaja Sindrom Down dikenali Bella dalam perbicaraan kes yang berlangsung hari ini.

Pengasas Rumah Bonda itu mengalirkan air matanya melihat kelibat Bella dan lima individu lain yang berada di bawah jagaannya sebelum ini dibawa masuk ke mahkamah untuk dicam saksi.

Media turut melaporka Siti Bainun melambai tangannya beberapa kali ke arah mereka.

Sesi pengecaman itu dilakukan tiga saksi pendakwaan iaitu Suhana Zam, 40; Zurianty Sudin, 39; dan Yasmin Nahar Mahmood, 19.

Peguam Nur A’minahtul Mardiah Md Nor yang mewakili Siti Bainun memohon supaya anak guamnya bersemuka dengan enam individu terbabit untuk melihat reaksi mereka.

“Sekiranya mahu identiti dirahsiakan, orang awam boleh diminta keluar dan tirai dibuka,” katanya dipetik laporan BH.

Sementara itu, Timbalan Pendakwa Raya Nor Azizah Mohamad memaklumkan terdapat keperluan untuk melindungi saksi daripada terpengaruh dengan apa yang mereka lihat dan dengar di dalam mahkamah.

“Ini adalah perlu saksi ini dicamkan dan tidak terdedah terus dalam mahkamah ini,” katanya.

Hakim Izralizam Sanusi berkata, ini proses pengecaman dan tidak timbul isu untuk melihat reaksi kerana ia untuk tujuan sama ada orang dirujuk adalah individu yang disebut oleh saksi dalam perbicaraan.

“Tapi sekiranya pihak pendakwaan merasakan ada keperluan untuk orang awam keluar tiada masalah,” katanya.

Bagaimanapun, Nor Azizah memaklumkan tiada masalah untuk media dan orang awam berada di galeri awam kerana ia hanya proses pengecaman bukan merakam keterangan.

Terdahulu, Siti Bainun juga kelihatan sedih dan menangis ketika cuba menyentuh seorang kanak-kanak yang sebelum ini di bawah jagaannya, walaupun terhalang oleh penghadang plastik (yang digunakan untuk mengekang penularan wabak Covid-19).

Semua tiga saksi dewasa dan tiga saksi kanak-kanak dan tiga saksi remaja termasuk Bella kemudian dicamkan oleh saksi kelapan pendakwaan iaitu pegawai penyelidik firma undang-undang, Suhana Zam dan saksi lain.

Siti Bainun, 30, didakwa mengabai dan menganiaya Bella sehingga remaja perempuan menyebabkan mangsa mengalami kecederaan fizikal serta emosi.


Muhyiddin sedia jalankan tugas Pengerusi MPN tanpa imbuhan

Bekas Perdana Menteri Tan Sri Muhyiddin Yassin berbesar hati menjalankan tugas secara sukarela tanpa imbuhan apa-apa setelah menerima pelantikan sebagai Pengerusi Majlis Pemulihan Negara (MPN) bertaraf Menteri hari ini.

“Kepercayaan yang telah diberikan oleh Kerajaan ini merupakan suatu amanah untuk saya meneruskan segala usaha dan perancangan yang telah dimulakan sebelum ini untuk memulihkan negara daripada kesan wabak Covid-19.

“Saya berbesar hati menerima pelantikan ini dan akan menjalankan tugas secara sukarela tanpa apa-apa imbuhan,” katanya dalam kenyataan hari ini.

Terdahulu hari ini, Ketua Setiausaha Negara, Tan Sri Mohd Zuki Ali mengumumkan pelantikan Muhyiddin sebagai Pengerusi MPN bertaraf Menteri dan sudah disembah maklum kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Pelantikan ini juga dibuat atas dasar keyakinan kerajaan terhadap kemampuan Muhyiddin untuk menerajui strategi pemulihan negara, demi mencapai impak ekonomi terbaik dan memulihkan semula kehidupan rakyat yang terjejas teruk akibat pandemik Covid-19,” kata Mohd Zuki dalam kenyataan hari ini.

Mengulas lanjut Muhyiddin berkata beliau dan anggota MPN akan berperanan membantu Perdana Menteri dan Kerajaan untuk membawa Malaysia melalui fasa-fasa pemulihan sepertimana yang telah digariskan dalam Pelan Pemulihan Negara (PPN).

“Ini termasuk menyokong pelaksanaan Program Imunisasi Covid-19 Kebangsaan, memudah cara pembukaan sektor-sektor ekonomi, sosial, pendidikan dan keagamaan serta mewujudkan kesedaran masyarakat terhadap pematuhan kepada norma baharu kehidupan selaras dengan peralihan pengurusan Covid-19 yang akan memasuki fasa endemik,” katanya.

Ahli Parlimen Pagoh yang juga Pengerusi Perikatan Nasional (PN) itu berterima kasih kepada Perdana Menteri Datuk Seri Ismail Sabri Yaakob dan Kabinet kerana memberi kepercayaan kepada beliau.

“Saya juga menjunjung kasih kepada Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah yang telah memperkenankan pelantikan saya.

“Insya-Allah, saya akan memanfaatkan segala pengalaman yang ada dan mengharapkan sokongan semua pihak dalam semangat Keluarga Malaysia bagi memastikan matlamat melindungi nyawa, menjamin kelangsungan hidup dan memulihkan negara akan mencapai kejayaan,” katanya.


Tukar Ketua Hakim Negara, AG bukan macam tukar ketua kampung

Semua pihak diingatkan bahawa menukar Ketua Hakim Negara atau Peguam Negara (AG) tidak boleh dibuat sewenang-wenangnya kerana ia tertakluk kepada peruntukan Perlembagaan Persekutuan, kata seorang pakar Perlembagaan.

Pensyarah Undang-undang Universiti Islam Antarabangsa Malaysia (UIAM) Prof Dr Nik Ahmad Kamal Nik Mahmood berkata perlantikan dan perlucutan jawatan Ketua Hakim Negara dan AG adalah perkara besar yang terkandung dalam Perlembagaan Persekutuan.

Menurutnya Perkara 122B (1) memperuntukkan Ketua Hakim Negara Mahkamah Persekutuan, Presiden Mahkamah Rayuan dan Hakim-hakim Besar Mahkamah Tinggi dan hakim-hakim lain Mahkamah Persekutuan, Mahkamah Rayuan dan Mahkamah Tinggi dilantik oleh Yang di-Pertuan Agong (YDPA).

Pelantikan itu adalah atas nasihat Perdana Menteri (PM), selepas PM berunding dengan Majlis Raja-raja. Ketua Hakim Negara lazimnya dipilih dalam kalangan hakim-hakim Mahkamah Persekutuan, katanya.

Nik Ahmad Kamal yang juga Ketua Kluster Governans, Perundangan & Pengurusan Awam, Majlis Profesor Negara berkata persoalan sama ada Agong terikat dengan nasihat PM adalah bersifat akademik berdasarkan peruntukan Perkara 122B(1).

“Mahkamah Rayuan dalam kes In the matter of oral application by Datuk Seri Anwar Ibrahim (2000) memutuskan bahawa YDPA mesti bertindak mengikut nasihat Perdana Menteri dalam lantikan hakim-hakim mahkamah tertinggi.

“Seterusnya, adakah Perdana Menteri terikat dengan pandangan Majlis Raja-raja? Perkataan “berunding” dalam Perkara 122B (1) secara literal menunjukkan ia tidak mempunyai kesan mandatori.

“Walaupun pandangan Majlis Raja-raja nampaknya tidak mengikat Perdana Menteri, “perundingan” itu perlu dilakukan. Ada pendapat mengatakan realiti politik dan setakat mana pengaruh seorang Perdana Menteri terhadap Majlis tersebut,” katanya menulis dalam Utusan hari ini.

Nik Ahmad Kamal berkata urusan pemecatan hakim-hakim mahkamah tertinggi pula diperuntukkan di bawah Perkara 125 (3), (3B) dan (4) atas alasan-alasan yang dinyatakan.

“Alasan-alasan tersebut ialah melanggar kod etika kehakiman, tidak berdaya, oleh sebab kelemahan tubuh atau akal “atau apa-apa sebab lain, untuk menunaikan fungsi jawatannya dengan sepatutnya” – Perkara 125 (3).

“Prosesnya termasuk YDPA melantik suatu tribunal yang akan membuat representasi kepada Seri Paduka dengan mengesyorkan YDPA memecat seorang hakim daripada jawatannya,” tulisnya lagi.

Beliau berkata oleh kerana kuasa besar kerajaan semasa dalam perlantikan dan pemecatan AG, amat mengecewakan jika desakan pemecatan beliau dibuat bukan atas alasan salah laku, salah guna kuasa atau tidak kompeten.

“Tegasnya, menukar Ketua Hakim Negara dan Peguam Negara tidak boleh dibuat sewenang-wenangnya kerana ia tidak semudah menukar ketua kampung atau pengerusi masjid dan surau, tetapi tertakluk kepada peruntukan Perlembagaan,” katanya.

Baru-baru ini, UMNO dilihat menyerang badan kehakiman, termasuk menggesa Ketua Hakim Negara dan AG dipecat.

Serangan itu dibuat susulan keputusan sebulat suara panel lima hakim Mahkamah Persekutuan yang dipengerusikan Ketua Hakim Negara Tun Tengku Maimun Tuan Mat yang mengekalkan sabitan dan hukuman penjara 12 tahun serta denda RM210 juta ke atas bekas Presiden UMNO Datuk Seri Najib Razak.

Pada 23 Ogos lalu, Najib menjadi bekas Perdana Menteri pertama Malaysia yang merengkuk di Penjara Kajang setelah didapati bersalah dalam kes penyelewengan RM42 juta dana SRC International Sdn Bhd.

Empat hari setelah keputusan itu, UMNO memanggil ribuan ahlinya berkumpul di Pusat Dagangan Dunia bagi mendengar Taklimat Khas Presiden, yang turut menampilkan ucapan beberapa pihak, termasuk anak-anak Najib serta peguamnya, selain ucapan Presiden UMNO Datuk Seri Ahmad Zahid Hamidi.

Ucapan Zahid pada taklimat itu kini disiasat oleh Bukit Aman.

Penasihat Khas Undang-Undang dan Hak Asasi Manusia Perdana Menteri, Datuk Seri Azalina Othman Said dalam ucapan pada taklimat itu mengkritik Datuk Seri Ismail Sabri Yaakob berhubung pelantikan AG.

Antara lain Azalina berkata di bahagian lain dunia, seorang perdana menteri akan melantik “orangnya sendiri” untuk menjadi AG.

Azalina, yang merupakan Ahli Parlimen Pengerang, turut mempersoalkan keputusan Mahkamah Persekutuan baru-baru ini yang menolak permohonan Datuk Seri Najib Razak untuk menangguhkan prosiding selepas menukar pasukan peguam bagi mewakilinya.

“Kenapa kita tak boleh tukar peguam? Kalau dia bersalah, walaupun dia tukar peguam 10 kali, dia tetap bersalah.

“Jadi apa yang boleh kita lakukan sekarang? Kita mesti berjuang. Jika anda cukup berani, mari kita lawan hari ini,” katanya kepada ahli UMNO yang membalas dengan sorakan dan tepukan kuat.


Bantuan Wang Ihsan sudah diterima 85.7 peratus isi rumah: PM

Seramai 44,573 atau 85.7 peratus daripada 52,024 ketua isi rumah telah menerima Bantuan Wang Ihsan (BWI) RM1,000 setakat 1 tengah hari tadi, kata Perdana Menteri Datuk Seri Ismail Sabri Yaakob.

Ismail Sabri menerusi ciapan ringkas di Twitternya berkata mereka yang belum mendaftar boleh segera menghubungi Pusat Kawalan Operasi Bencana (PKOB) dan Pegawai Daerah untuk mendapatkan bantuan segera kerajaan Persekutuan, menurut laporan Bernama.

Kerajaan sebelum ini mengumumkan Bantuan Banjir Keluarga Malaysia antaranya meliputi BWI sebanyak RM1,000 kepada setiap ketua isi rumah berbanding RM500 sebelum ini.

Bayaran bantuan berkenaan disalurkan sejak 27 Dis tahun lepas, iaitu 10 hari selepas kejadian banjir agak luar biasa yang melanda beberapa negeri termasuk Selangor, Pahang dan Negeri Sembilan.


Mat Maslan sudah jelaskan isu suruh sokong calon DAP kepada MT

Penjelasan sudah diberikan Datuk Seri Ahmad Maslan ekoran kenyataan kontroversinya menyuruh akar umbi UMNO menyokong calon DAP.

Mesyuarat Majlis Kerja Tertinggi (MKT) UMNO sudah menerima penjelasan Ahmad atau dikenali Mat Maslan berhubung gesaan menyokong DAP pada Pilihan Raya Negeri (PRN) nanti, kata ahlinya, Datuk Puad Zarkashi.

Puad berkata berdasarkan keterangan Ahmad yang menegaskan dirinya tidak menyebut mengenai calon DAP tetapi menyentuh mengenai calon Kerajaan Perpaduan.

“Ahmad Maslan beri penjelasan bahawa yang dia kata sebenarnya ialah supaya menyokong calon Kerajaan Perpaduan. Itu sahaja.

“Dia tiada sebut pasal DAP pun. Jadi kita terimalah penjelasan itu. Kita nak Kerajaan Perpaduan kekal hingga cukup penggal,” katanya selepas mesyuarat MT UMNO semalam.

Sebelum ini, Ahmad dilaporkan berkata, pengundi UMNO diminta memilih calon DAP dan Kerajaan Perpaduan di kawasan masing-masing demi mengukuhkan kedudukan kerajaan sedia ada.

Malah Ahmad berkata, tindakan itu wajar mengikut disiplin parti apabila berada dalam Kerajaan Perpaduan.


Bersatu tak pernah tolak perpaduan ummah tiga parti, kata Muhyiddin

Presiden Bersatu Tan Sri Muhyiddin Yassin berkata parti itu tidak pernah menolak usaha perpaduan ummah yang ikhlas yang dibuat parti komponen Perikatan Nasional (PN), PAS, termasuk bekerjasama dengan UMNO demi kesejahteraan negara.

“Jadi jangan salahkan Bersatu.. jangan salahkan PAS. Nak salah siapa? Nak salah siapa?… bukan saja tak terima dia (UMNO) tolak kita.

“Sampai saya pun tertolak jatuh daripada jawatan perdana menteri,” kata Muhyiddin yang juga Pengerusi PN pada Majlis Pelancaran PN Perak, di Dewan Jubli Perak, Kuala Kangsar, malam tadi.

Malah, menurut Muhyiddin, Bersatu sentiasa mendukung usaha perpaduan ummah yang dilakukan PAS, termasuk untuk bekerjasama dengan UMNO, bagi mewujudkan sebuah kerajaan yang amat prihatin tentang masalah rakyat dan negara.

“Saya sentiasa terbuka… saya memaklumkan kepada Presiden PAS Tan Sri Abdul Hadi Awang, timbalan presiden, naib presiden, setiausaha agung.

“Bila mana usaha dibuat oleh tuan guru sebagai Presiden PAS untuk mempelopori usaha menyatupadukan antara satu perpaduan ummah… saya sebagai Presiden Bersatu mendukung kerana saya juga berpegang kepada ayat al-Quran supaya berpegang kepada “berpeganglah kamu kepada tali Allah dan jangan sekali-kali kamu bercerai-berai.”

Ini kata ialah untuk mewujudkan kesatuan dan perpaduan serta dibincangkan dalam kalangan pemimpin PAS dan Bersatu, katanya sambil sekali lagi menjelaskan bahawa beliau sentiasa menyokong langkah yang dilakukan Abdul Hadi.

“Saya sentiasa sokong langkah Presiden PAS berbincang, tidak kira dengan siapa pun. Sebab itu bila dikatakan PAS hendak bertemu dan berbincang dengan UMNO, Bersatu tidak pernah melarangnya kerana langkah itu bermula dengan niat yang baik,” katanya.

Muhyiddin mengimbas semula pada 2020 ketika Muafakat Nasional (MN) antara PAS dan UMNO dibentuk dan kemudian mengajak Bersatu untuk turut serta.

Menurutnya Bersatu dijemput untuk bersama-sama pada 18 Ogos 2020 apabila menyusul surat rasmi daripada Abdul Hadi dan Presiden UMNO Datuk Seri Ahmad Zahid Hamidi.

“Bersatu kemudian berbincang dalam majlis tertinggi dan kami berpendapat kalau itulah niatnya adalah suatu yang baik kita harus memikirkan semasak-masaknya supaya kita juga bersama untuk menyertai Muafakat Nasional.

“Saya nak terangkan ini bukan kerana apa… nak membuktikan bahawa atas niat dan nawaitu yang baik… apa sahaja usaha dibuat oleh sesiapa pun kita (Bersatu) dukung… kita sokong,” katanya.

Beliau berkata malang, selepas itu Bersatu tidak menerima apa-apa khabar berita dan kesediaan daripada UMNO untuk menerima Bersatu menyertai MN.

Bukan itu sahaja, katanya, Perhimpunan Agung UMNO 2020 membuat keputusan untuk menolak Bersatu, sedangkan sejak awal parti itu membuat pelawaan.

“Jadi, jangan salah Bersatu… dan juga jangan salahkan PAS,” katanya.


Tiada harapan KWSP one-off RM10k

Kerajaan tidak membenarkan pengeluaran i-Citra secara one-off RM10,000 daripada caruman Kumpulan Wang Simpanan Pekerja (KWSP), sebagaimana dituntut sesetengah pihak.

Ini berdasarkan jawapan diberikan Menteri Kewangan Tengku Datuk Seri Zafrul Abdul Aziz kepada soalan beberapa Ahli Parlimen pada sidang Dewan Rakyat, hari ini.

Menurutnya tiga program pengeluaran caruman KWSP sebelum ini iaitu i-Lestari, i-Sinar dan i-Citra adalah merupakan pengeluaran pra persaraan yang diperkenalkan sebagai langkah bagi membantu kelangsungan hidup ahli dalam menempuh impak pandemik Covid-19 ketika Perintah Kawalan Pergerakan (PKP).

“KWSP telah juga membuka permohonan Bantuan Keluarga Malaysia (BKM) pada Januari lalu. Dan pemohon yang telah mengalami kejatuhan pendapatan isi rumah layak memohon.

“Kalau kita lihat hampir 700,000 permohonan baru diterima dan mereka akan dipertimbangkan berdasarkan data pendapatan terkini. Bagi mereka yang mempunyai lebih RM1 juta, mereka sebenarnya dibenarkan untuk mengeluarkan wang daripada KWSP kalau mereka perlukan.

“Sebagaimana sedia maklum tiga program yang disebut i-Lestari, i-Sinar dan i-Citra merupakan pengeluaran pra persaraan yang diperkenalkan sebagai langkah sementara… saya ulangi ini langkah sementara bagi membantu kelangsungan hidup ahli dalam menempuh impak pandemik Covid-19 semasa PKP,” katanya.

Tengku Zafrul berkata negara-negara lain seperti seperti Australia, Cili dan Peru juga telah membenarkan akses awal kepada simpanan persaraan bagi membantu rakyat menangani Covid-19.

Namun katanya, negara-negara berkenaan tidak lagi membenarkan pengeluaran itu, malah Singapura juga sejak awal lagi tidak membenarkan sebarang pengeluaran dana persaraan atas tujuan Covid-19.

Beliau turut menjelaskan daripada ketiga-tiga pengeluaran itu telah melibatkan amaun pengeluaran bernilai RM101 bilion, dan menyebabkan simpanan persaraan ahli semakin berkurangan, walaupun terdapat juga manfaatnya.

“Kadar dividen bagi simpanan konvensional yang diumum KWSP bagi 2021 sepatutnya boleh mencecah sehingga 6.7 peratus berbanding 6.1 peratus yang diumumkan baru-baru ini.

“Ini bermakna RM5.4 bilion dari segi dividen tambahan boleh diagihkan kepada semua ahli KWSP, jika pengeluaran sebelum ini tidak dibuat.

“RM5.4 bilion dari dividen ini telah menyebabkan lebih kurang 5.3 juta ahli yang tidak pernah mengeluarkan wang simpanan mereka melalui mana-mana skim pengeluaran sebelum ini terpaksa menerima pulangan yang lebih rendah ke atas simpanan mereka. Adakah ini adil?,” katanya.

Tengku Zafrul berkata jika pengeluaran tambahan dibenarkan KWSP perlu melaksanakan pengimbangan portfolio dan impaknya mungkin lebih daripada nilai pengeluaran berjumlah lebih RM63 bilion.

“Jadi kalau kita nak sediakan nilai pengeluaran berjumlah RM63 bilion, KWSP perlu menjual lebih banyak aset pelaburan luar negara dalam keadaan pasaran yang tidak menentu dan juga memperhentikan pelaburan di dalam negara untuk tempoh jangka pendek dan sederhana.

“Langkah ini akan terus memberi impak negatif kepada pasaran saham dan juga bon tempatan. Antara kesan buruk yang saya perlu sebut di sini dan belum pernah disebut adalah berlaku kepada pasaran bon tempatan ini termasuklah kadar faedah sekuriti (MGS) kerajaan Malaysia yang telah meningkat dalam kadar purata 100 mata asas berbanding suku ketiga 2020.

“Ia juga menyebabkan kos pinjaman bagi kerajaan di masa hadapan meningkat dengan ketara serta kerugian portfolio bagi peserta-peserta pasaran. Sebagai contoh bagi keseluruhan 2021 jumlah pinjaman kasar bagi MGS ini RM83 bilion.

“Ini bermakna kerajaan menanggung tambahan bayaran faedah berjumlah RM830 juta setahun. Bayangkan nilai ini sepatutnya dapat digunakan bagi pelbagai program dan bantuan untuk rakyat.

“Jadi kenaikan lanjut kadar faedah ini juga akan menyebabkan kerugian lebih besar serta terus meningkatkan sentimen negatif aa peserta pasaran terhadap pasaran kewangan tempatan,” katanya.

Terdahulu hari ini, bekas Perdana Menteri Datuk Seri Najib Razak dan Ketua Pemuda UMNO Datuk Asyraf Wajdi Dusuki terus mendesak pengeluaran RM10,000 one-off KWSP itu, walaupun kerajaan telah beberapa kali menyatakan ia tidak akan dibenarkan.


Pelaburan diluluskan bernilai RM80.6 bilion lonjak keyakinan pelabur

Rekod pelaburan diluluskan bernilai RM80.6 bilion dalam sektor pembuatan, perkhidmatan dan utama pada suku pertama 2021 bakal melonjak keyakinan pelabur untuk terus kekal di Malaysia dan membuka peluang pekerjaan yang baharu.

Ketua Perangkawan Datuk Seri Dr Mohd Uzir Mahidin berkata rekod tersebut meningkat 95.6 peratus daripada tempoh yang sama tahun lepas dan ia bakal memberi harapan cerah kepada para graduan baharu untuk mendapatkan pekerjaan.

“Kelulusan untuk melabur di negara ini (yang) semakin meningkat akan memberikan satu pengharapan kepada graduan untuk memiliki pekerjaan dan mengaktifkan ekonomi Malaysia dalam pelbagai sektor,” katanya lapor Bernama semasa program Malaysia Petang Ini ‘Covid-19: Makna Disebalik Data’.

Mohd Uzir berkata pada masa yang sama, pertambahan nilai pelaburan yang direkodkan Malaysia akan mampu menurunkan kadar pengangguran di negara ini.

Menurut statistik Jabatan Perangkaan, kadar pengangguran pada April 2021 merekodkan penurunan kepada 4.6 peratus atau pengurangan seramai 10,500 orang, iaitu kadar yang terendah sejak Oktober 2020.

Pengurangan 0.1 mata itu menjadikan jumlah penganggur kini seramai 742,700 orang berbanding 753,200 pada Mac tahun ini.

Bagaimanapun, beliau berkata, cabaran dalam mendepani ancaman pandemik COVID-19 dan pemulihan ekonomi negara sejak akhir tahun lepas berkemungkinan akan terjejas.

“Namun secara umumnya, berdasarkan data terkini Jabatan Perangkaan, ekonomi negara pada April 2021 menunjukkan corak pemulihan,” katanya.

Menurut statistik jabatan itu, keadaan ekonomi Malaysia dari segi Keluaran Dalam Negara Kasar (KDNK) menyusut sedikit sebanyak 0.5 peratus pada suku pertama 2021, tetapi mencerminkan pemulihan berbanding penguncupan 3.4 peratus daripada suku sebelumnya.

Peningkatan ini disokong oleh pengembangan dalam sektor perkilangan, pemulihan dalam pertanian dan prestasi lebih baik yang dicatatkan oleh semua sektor ekonomi berbanding dua suku terakhir.


Sukan Komanwel: Kontinjen negara kembali ceria, badminton raih emas

Malaysia kembali memburu emas dengan cara yang menakjubkan pada hari kelima Sukan Komanwel Birmingham 2022 di Birmingham, Britain, hari ini.

Selepas dua hari tanpa kilauan emas, kontinjen negara menarik nafas lega, apabila kembali meraih sebutir emas kelimanya, menurut Bernama.

Skuad badminton negara mempamerkan aksi menakjubkan untuk menggondol pingat emas berpasukan campuran dan meletakkan kontinjen Malaysia di landasan yang betul untuk mencapai sasaran enam emas pada temasya empat tahunan berprestij itu.

Pasukan badminton kebangsaan muncul juara edisi Birmingham selepas menumpaskan juara bertahan, India 3-1 di pentas final, sekali gus menebus kekecewaan tumpas 1-3 di tangan lawan yang sama itu pada edisi 2018 di Gold Coast, Australia.

Kredit juga harus diberikan kepada atlet muda judo negara Amir Daniel Abdul Majeed, yang menyumbangkan pingat gangsa dalam kategori 73 kilogram (kg) lelaki hari ini.

Kejayaan skuad badminton dan judo negara itu menyaksikan kontinjen negara setakat ini meraih keseluruhan tiga pingat emas, dua perak dan tiga gangsa.

Australia kekal di kedudukan teratas dalam carta pungutan pingat apabila meraih 42 pingat emas, 32 perak dan 32 gangsa, diikuti tuan rumah England di tempat kedua dengan 31-34-21, manakala New Zealand memenangi 13-7-6.

Dua pingat emas sebelum ini disumbangkan kem angkat berat negara pada Sabtu lepas (30 Julai).

Selepas menampilkan pencapaian cemerlang dengan keseluruhan meraih dua pingat emas dan satu perak, kontinjen negara pastinya mengharapkan skuad angkat berat mampu menghadiahkan sesuatu apabila Muhammad Hafiz Shamsuddin turun bersaing dalam kategori 109kg lelaki, pada Rabu.

Di Stadium Alexander, peminat olahraga tanah air sudah tentu mahu melihat kemampuan atlet berpangkalan di Amerika Syarikat, Shereen Samson Vallabouy apabila bersaing dalam acara 400 meter wanita.

Selain itu, jaguh lompat tinggi negara Nauraj Singh Randhawa akan turun beraksi di peringkat final acara berkenaan, pada Rabu.


Speaker sahkan terima notis Bersatu isu 4 kerusi Parlimen Sabah kosong

Speaker Parlimen Datuk Johari Abdul mengesahkan menerima notis rasmi daripada Bersatu mengenai empat kerusi Parlimen yang didakwa kosong di Sabah yang boleh menyebabkan pusingan baharu pilihan raya kecil (PRK) tidak lama lagi.

Johari berkata beliau menerima surat daripada Naib Presiden Bersatu Datuk Ronald Kiandee pada 27 Disember lalu yang meminta Speaker memaklumkan empat kekosongan itu kepada Suruhanjaya Pilihan Raya (SPR), lapor portal berita Mkini, hari ini (29 Disember 2022).

“Jadi, sekarang saya mendapat semua suratnya dan saya bertindak ke atasnya,” Johari dipetik sebagai berkata.

Beliau memberitahu portal berita bahawa Ronald sebelum ini mencadangkan empat ahli Parlimen Sabah yang telah keluar Bersatu mengosongkan kerusi mereka, tetapi pada masa itu, beliau belum menerima sebarang notis rasmi dan tidak boleh bertindak mengikut undang-undang.

Memandangkan permohonan telah dibuat, Johari berkata beliau akan memenuhi peranannya sebagai Speaker tetapi menegaskan bahawa beliau memerlukan sedikit masa.

“Saya perlu banyak membaca dan menggali. Saya akan mencari cara terbaik untuk bertindak balas terhadap perkara ini dan ia akan mengambil sedikit masa.”

Terdahulu Ronald menyerahkan notis bertulis kepada Speaker dalam usaha untuk memastikan empat ahli Parlimen Sabah yang telah dipilih mewakili Bersatu pada PRU-15 tetapi bertanding dan menang di bawah panji Gabungan Rakyat Sabah (GRS).

Empat MP berkenaan ialah Datuk Armizan Mohd Ali (Parlimen Papar), Khairul Firdaus Akbar Khan (Batu Sapi), Datuk Jonathan Yasin (Ranau) dan Matbali Musah (Sipitang).

Keputusan PRU-15 menyebabkan Parlimen tergantung menyebabkan GRS yang pada mulanya berikrar menyokong Presiden Bersatu Tan Sri Muhyiddin Yassin sebagai Perdana Menteri, belot sebelum memberi sokongan Datuk Seri Anwar Ibrahim, yang menyaksikan Yang di-Pertuan Agong melantik Pengerusi Pakatan Harapan (PH) itu sebagai ketua kerajaan.

Pada 10 Disember, empat Ahli Parlimen dan 15 ADUN Sabah yang diketuai Ketua Menteri Datuk Seri Hajiji Noor secara terbuka mengisytiharkan mereka keluar daripada Bersatu, menyusul pelantikan Armizan sebagai Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) dalam Kabinet Anwar.

Ini membawa kepada penegasan Bersatu bahawa empat ahli Parlimen itu telah melanggar undang-undang anti-lompat parti peringkat Persekutuan yang baharu diwartakan yang termaktub sebagai Perkara 49A Perlembagaan Persekutuan, yang memerlukan mereka mengosongkan kerusi masing-masing.

Terdahulu, Ronald yang juga Ahli Parlimen Beluran mengesahkan pihaknya sudah menghantar notis kepada Speaker Dewan Rakyat bagi memaklumkan berlaku kekosongan luar jangka membabitkan empat wakil rakyat Bersatu itu.

Katanya, permohonan sudah dibuat kepada Speaker Dewan Rakyat supaya kekosongan itu dimaklumkan kepada Suruhanjaya Pilihan Raya (SPR) dalam tempoh 21 hari.

Pada sidang Dewan Rakyat 19 Disember lalu, Ronald juga mendedahkan bukti ‘surat’ bagi mengesahkan empat MP Sabah yang kini menyokong kerajaan adalah ahli parti Bersatu dan sepatutnya mereka mengosongkan kerusi tersebut serta-merta kerana sudah melanggar akta lompat parti yang dikuatkuasakan pada 5 Oktober lalu.

“Walaupun kita menggunakan yang logo berbeza pada pilihan raya yang lalu, Tuan Yang Dipertua saya ingin dengan izin membaca sekeping surat yang ditulis oleh Parti Pribumi Bersatu Malaysia beralamat di Alam Mesra, Kota Kinabalu Sabah yang ditujukan kepada Yang Berhormat Tan Sri Muhyiddin Yassin selaku Presiden Bersatu Malaysia.

“Surat ini ditandatangani Setiausaha Badan Pimpinan Bersatu Negeri Sabah bertarikh 3 November 2021 yang lalu,” kata Ronald.


Proses pemulihan negara babitkan semua aspek kehidupan: Muhyiddin

Tan Sri Muhyiddin Yassin hari ini menegaskan proses pemulihan negara mesti membabitkan segenap aspek kehidupan dan pembinaan yang turut melibatkan perpaduan kaum serta budaya.

Pengerusi Majlis Pemulihan Negara (MPN) itu berkata cabaran besar yang dihadapi bersama ialah bagaimana untuk menjadikan fasa-fasa pemulihan akan datang dapat dilakukan secara lebih menyeluruh dan cemerlang daripada apa yang dilakukan sebelumnya.

“Oleh itu, Pelan Pemulihan Negara ini perlu menyediakan strategi yang tuntas untuk Malaysia bangkit kembali dari impak pandemik Covid-19 dengan mengenal pasti sektor ekonomi yang paling memerlukan perhatian yang perlu dibantu untuk bangkit semula.

“Tumpuan kepada pelancongan, pendidikan dan perusahaan kecil dan sederhana (PKS) dalam tempoh jangka pendek dan sederhana perlu diberi perhatian,” katanya dalam kenyataan hari ini selepas menyertai sesi ramah mesra dan dialog dengan kakitangan Institut Masa Depan Malaysia (Institut MASA).

Bekas Perdana Menteri itu berkata negara pastinya tidak akan dapat kembali seperti dahulu susulan kesan daripada pandemik Covid-19 yang turut melanda seluruh dunia.

“Tetapi apa yang sedang kita usahakan ini diharap menjadi lebih baik daripada sebelum pandemik (Covid-19),” katanya.

Sambil mengucapkan tahniah kepada Institut MASA, Muhyiddin berharap institusi itu dapat meneroka lebih banyak bidang penyelidikan dalam isu-isu yang melibatkan rakyat seperti kemiskinan, pendidikan dan pembinaan negara bangsa.

Institut MASA merupakan sebuah badan pemikir bebas yang ditubuhkan dengan fokus awal untuk merangka Wawasan Kemakmuran Bersama 2030 (WKB 2030). Institut itu mempunyai 12 felo yang mempunyai kepakaran dalam pelbagai bidang seperti ekonomi, sosial dan pendidikan.

Hadir sama, Menteri Kanan Pendidikan, Datuk Dr Radzi Jidin; Ahli Lembaga Pemegang Amanah Institut MASA, Tan Sri Sulaiman Mahbob, serta felo kanan antaranya Prof Datuk Dr Denison Jayasooria, Prof Datuk Seri Dr Awang Sariyan dan Datuk Dr Madeline Berma.


Tiga beranak didakwa dera kanak-kanak lima tahun

Tiga beranak mengaku tidak bersalah di Mahkamah Sesyen Kuala Pilah hari ini atas pertuduhan mendera seorang kanak-kanak perempuan berusia lima tahun, bulan lepas.

Pasangan suami isteri, R. Guna Silan, 42, K. Nagamah, 41, dan anak perempuan mereka G.Nisha, 21, didakwa bersama-sama sebagai penjaga kepada kanak-kanak itu telah mendera mangsa menggunakan rotan dan memukulnya, menendang serta menyimbah air panas, lapor Bernama.

Kejadian itu mengakibatkan mangsa mengalami kecederaan di seluruh bahagian badan iaitu di bahagian dada, belakang badan, kedua-dua belah kaki, kepala dan muka.

Mereka dituduh melakukan perbuatan itu di sebuah rumah di Taman Seri Mahsan, Bandar Seri Jempol antara 15 hingga 19 Julai lepas.

Pertuduhan dikemukakan mengikut Seksyen 31(1)(a) Akta Kanak-kanak 2001 dibaca bersama Seksyen 34 Kanun Keseksaan yang membawa hukuman denda tidak melebihi RM50,000 atau penjara sehingga 20 tahun atau kedua-duanya, jika sabit kesalahan.

Timbalan Pendakwa Raya Muhammad Amirul Noor Hashimi mencadangkan agar ketiga-tiga tertuduh tidak dibenarkan diikat jamin.

Peguam Haresh Mahadevan dan Ramzani Idris yang mewakili tertuduh memohon mahkamah mengenakan jaminan minimum berikutan kesemua tertuduh memberikan kerjasama baik dengan polis selain seorang tertuduh akan melanjutkan pengajian di sebuah institusi pengajian tinggi bulan depan.

Hakim Norma Ismail membenarkan setiap tertuduh diikat jamin RM5,000 dengan seorang penjamin dan menetapkan 23 Ogos untuk sebutan semula kes.

Mereka membayar jaminan.


Dua hari berturut-turut Bursa ditutup rendah

Bursa Malaysia terus mencatatkan penurunan untuk hari kedua berturut-turut hari ini berikutan tekanan jualan yang berterusan terutamanya di kaunter telekomunikasi dan berkaitan komoditi, sejajar dengan pasaran serantau yang lemah.

Pada 5 petang, FTSE Bursa Malaysia KLCI (FBM KLCI) merosot 6.68 mata atau 0.46 peratus kepada 1,444.56 daripada 1,451.24 pada Selasa, menurut laporan Bernama.

Indeks barometer dibuka rendah 1.79 mata kepada 1,449.45 dan turun naik antara 1,441.85 dan 1,450.28 sepanjang hari.

Suasana pasaran turut negatif dengan kaunter rugi mengatasi kaunter untung sebanyak 555 berbanding 348 manakala 419 kaunter tidak berubah, 943 tidak diniagakan dan 17 yang lain digantung.

Jumlah dagangan sebanyak 2.79 bilion unit bernilai RM1.88 bilion.

Penganalisis Kanan Malacca Securities Sdn Bhd Kenneth Leong berkata aktiviti pengambilan untung daripada kenaikan pada minggu sebelumnya masih kekal.

Penurunan pasaran turut disebabkan oleh kebimbangan mengenai penurunan penarafan kredit Amerika Syarikat (AS) dan ketegangan baharu antara AS dan China.

“Melihat ke hadapan, kami menjangka penurunan seterusnya dijangka berterusan berikutan pelabur terus meneliti kenaikan baru-baru ini sebelum langkah baharu bermula untuk pemulihan diteruskan,” katanya kepada Bernama.

Sementara itu, Leong berkata pelabur turut memantau beberapa data ekonomi utama seperti keputusan kadar faedah oleh Bank of England serta Indeks Pengurus Pembelian Bukan Pembuatan AS dan Pesanan Kilang yang akan dikeluarkan esok.

“Dari segi teknikal, kami menjangka 1,430 akan menjadi paras sokongan utama. Jika indeks utama berjaya kekal bertahan melebihi paras tersebut, kenaikan akan berada pada paras 1,460-1,480.

“Sementara itu, jika paras 1,430 memberi laluan, paras sokongan seterusnya ialah pada 1,400,” katanya.

Saham wajaran tinggi, Maybank berkurangan empat sen kepada RM8.95, CIMB merosot lima sen kepada RM5.47 dan Petronas Chemicals susut 10 sen kepada RM6.75.

Public Bank menambah satu sen kepada RM4.13 dan Tenaga Nasional naik dua sen kepada RM9.57.

Daripada saham aktif, UEM Sunrise naik 4.5 sen kepada 50.5 sen, Widad dan Velesto, masing-masing meningkat setengah sen kepada 43 sen dan 23.5 sen, YTL Power menambah tujuh sen kepada RM1.45 manakala KNM merosot setengah sen kepada 9.0 sen.

Di papan indeks, Indeks FBM Emas berkurangan 46.92 mata kepada 10,611.65, Indeks FBMT 100 susut 46.77 mata kepada 10,305.68, Indeks FBM Emas Shariah merosot 50.33 mata kepada 10,872.46, Indeks FBM ACE berkurangan 18.52 mata kepada 5,288.89 dan Indeks FBM 70 susut 59.33 mata kepada 13,911.88.

Mengikut sektor, Indeks Perkhidmatan Kewangan merosot 69.07 mata kepada 16,123.39, Indeks Produk Perindustrian dan Perkhidmatan berkurangan 1.80 mata kepada 165.77, Indeks Perladangan susut 43.63 mata kepada 7,100.89 dan Indeks Tenaga merosot 0.64 mata kepada 832.47.

Jumlah dagangan Pasaran Utama berkurangan kepada 1.81 bilion unit bernilai RM1.61 bilion daripada 2.65 bilion unit bernilai RM1.47 bilion pada Selasa.

Jumlah dagangan waran naik kepada 451.29 juta unit bernilai RM76.58 juta daripada 330.98 juta unit bernilai RM55.70 juta sebelum ini.
Jumlah dagangan Pasaran ACE merosot kepada 527.29 juta saham bernilai RM192.50 juta daripada 846.57 juta saham bernilai RM231.54 juta semalam.

Kaunter barangan pengguna dan perkhidmatan menyumbang 288.14 juta saham diniagakan di Pasaran Utama, produk perindustrian dan perkhidmatan (310.82 juta); pembinaan (110.80 juta); teknologi (190.06 juta); SPAC (sifar); perkhidmatan kewangan (51.03 juta); hartanah (353.87 juta); perladangan (34.20 juta); REIT (11.62 juta), dana tertutup (30,600); tenaga (239.10 juta); penjagaan kesihatan (67.46 juta); telekomunikasi dan media (25.60 juta); pengangkutan dan logistik (32.21 juta) dan utiliti (99.73 juta).


SPR belum bersedia laksana Undi 18: Wan Junaidi

KUCHING: Ahli politik perlu berhenti mempolitikkan isu berkaitan Undi 18 kerana ia boleh menimbulkan kekeliruan yang tidak perlu di samping membawa kepada penyebaran maklumat tidak tepat dalam kalangan rakyat.

Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar berkata punca Undi 18 tidak dapat dilaksanakan sebelum 31 Dis adalah disebabkan Suruhanjaya Pilihan Raya (SPR) masih belum bersedia.

“SPR masih belum bersedia dari segi pelaksanaannya, terutama berhubung sistemnya, bukannya sebab kerajaan takut untuk membenarkan individu berumur 18 tahun untuk mengundi,” katanya lapor Bernama hari ini.

Pada 3 Nov lalu Wan Junaidi memberitahu Dewan Rakyat bahawa pindaan kepada Perlembagaan Persekutuan berkaitan penurunan umur layak mengundi kepada 18 tahun tidak dapat dilaksanakan sebaik sahaja Rang Undang-undang itu diluluskan pada 2019 memandangkan beberapa perkara perlu diselesaikan terlebih dahulu.

Wan Junaidi menjelaskan semasa Perlembagaan Persekutuan dipinda untuk menurunkan umur layak mengundi kepada 18 tahun, ia hadir serentak dengan peraturan berkaitan pendaftaran pengundi secara automatik.

“Sehubungan itu ada banyak aspek pelaksanaan dan berkaitan sistem yang perlu diselesaikan oleh SPR terlebih dahulu, seperti soal logistik, pendaftaran pengundi serta mengemas kini senarai pengundi,” tambahnya.

Beliau berkata sebenarnya untuk berlaku adil kepada SPR, sebaik sahaja pindaan Rang Undang-undang berkenaan diluluskan pada 2019, SPR diberi masa sehingga 2023 – cukup untuk rancangan awal yakni menyediakan ia untuk diguna pakai pada Pilihan Raya Umum ke-15.

Katanya berdasarkan kepada fakta berhubung tempoh masa yang dikemukakan oleh SPR, proses berkenaan dijangka siap sepenuhnya pada 22 Sept depan bagi membolehkan sistem itu berjalan dengan lancar.

“Banyak perkara berlaku dalam tempoh itu. Daripada perubahan dalam pentadbiran kerajaan kepada wabak Covid-19, yang mengganggu proses pelaksanaan.

“Namun apapun SPR tetap akan mematuhi keputusan Mahkamah Tinggi Kuching untuk melaksanakan penurunan umur layak mengundi dari 21 kepada 18 selewat-lewatnya 31 Dis,” katanya.

Wan Junaidi berkata pelaksanaan Undi 18 dan pendaftaran automatik pengundi akan menyaksikan peningkatan lebih 40% kepada 21.2 juta pengundi berdaftar berbanding 14.9 juta dalam pilihan raya umum ke-14.

“Akibatnya SPR akan menghadapi tugas besar untuk membersihkan senarai itu bersama-sama agensi lain yang berkaitan iaitu Jabatan Pendaftaran Negara, Kementerian Kesihatan dan Jabatan Penjara untuk memastikan hanya mereka yang layak, mengundi dalam senarai itu,” tambahnya.


2,000 pelajar akan diberi tablet, pakej internet enam bulan: Rina Harun

Pelajar tidak berkemampuan akan diberi tablet berserta pakej langganan data internet selama enam bulan, bagi membantu mereka memenuhi keperluan Pengajaran dan Pembelajaran di Rumah (PdPR).

Bantuan itu akan disediakan Kementerian Pembangunan Wanita, Keluarga dan Masyarakat (KPWKM) yang menyasar 2,000 pelajar menerusi program MyTablet.

Menterinya Datuk Seri Rina Harun berkata inisiatif sokongan itu diharap dapat membantu pelajar yang terkesan akibat Covid-19, atau mereka yang terpaksa berkongsi peranti pintar dengan adik-beradik lain.

“Melihat kepada keperluan pembelajaran dalam talian, kita akan membantu pelajar tidak berkemampuan dengan memberi tablet berserta pakej langganan data internet selama enam bulan.

“Ini adalah usaha kementerian bagi memastikan pelajar dapat mengikuti pembelajaran dengan lancar, di samping mengelak anak keluarga tidak berkemampuan daripada tercicir atau hilang minat terhadap persekolahan,” katanya.

Terdahulu, Rina bertemu empat keluarga di Flat Sri Kedah dan satu keluarga di Taman Setapak Indah di ibu negara untuk menyampaikan bantuan sokongan di bawah Pakej Perlindungan Rakyat dan Pemulihan Ekonomi (PEMULIH).

Selain sumbangan tablet, setiap keluarga terbabit turut menerima Bakul Prihatin Negara, Kotak Kasih Yayasan Kebajikan Negara serta bantuan yuran pengajian, lampin pakai buang dan wang tunai.

Rina berkata, kementeriannya berharap masyarakat terus menjadi mata dan telinga kepada kerajaan, di samping terus bersikap peduli dengan melaporkan golongan memerlukan kepada pihak berwajib.

“Contohnya laporan isu sosial boleh dibuat kepada Talian Kasih 15999 atau talian WhatsApp 019-2615999 yang beroperasi 24 jam atau menghubungi Pejabat Kebajikan Masyarakat Daerah (PKMD) berhampiran,” katanya.


20 April lihat anak bulan Syawal

Tarikh melihat anak bulan 1 Syawal 1444 bagi sambutan Aidilfitri ditetapkan pada petang Khamis (20 April 2023).

Perkara ini dimaklumkan oleh Pejabat Penyimpan Mohor Besar Raja-raja atas titah Yang di-Pertuan Agong dengan perkenan Majlis Raja-Raja.

Pejabat Penyimpan Mohor Besar Raja-raja, dalam satu kenyataan hari ini (10 April), menyatakan bahawa Majlis Raja-Raja telah bersetuju bahawa tarikh Aidilfitri akan diputuskan berdasarkan rukyah (melihat anak bulan) dan hisab (pengiraan astronomi).

Penyimpan Mohor Besar Raja-raja akan mengisytiharkan tarikh Aidilfitri pada malam yang sama menerusi siaran radio dan televisyen, menurut Bernama.

Sebanyak 29 tempat telah diperkenankan untuk melihat anak bulan Syawal pada petang hari tersebut iaitu:

Sebelum ini, Persatuan Astronomi Emirates di Emiriah Arab Bersatu (UAE) meramalkan Aidilfitri tahun ini jatuh pada Jumaat, 21 April.

“Kemungkinan besar, Ramadan tahun ini adalah selama 29 hari. Aidilfitri dan hari pertama Syawal adalah pada Jumaat, 21 April,” kata Pengerusi Lembaga Pengarah Emirates, Ibrahim Al Jarwan.


China akui vaksin Sinovac kurang berkesan

Pusat Kawalan Penyakit China hari ini mengakui kelemahan vaksin keluaran mereka, Sinovac, berbanding vaksin yang dikeluarkan negara Barat.

“Vaksin China (Sinovac) tidak mempunyai kadar perlindungan yang sangat tinggi.” Itulah yang diakui Pengarah Pusat Kawalan Penyakit China, Gao Fu pada persidangan vaksin dan kesihatan di barat daya Chengdu, hari ini.

Beijing sebelum ini telah mengedarkan ratusan juta dos ke negara-negara lain, termasuk Malaysia, sambil berusaha menimbulkan keraguan mengenai keberkesanan vaksin Barat.

“Ia kini sedang dipertimbangkan secara rasmi sama ada kita perlu menggunakan vaksin lain pula untuk proses imunisasi,” katanya.

Sebelum ini, penyelidik Brazil mendapati tahap keberkesanan vaksin Covid-10 Sinovac yang dikeluarkan oleh China, untuk mencegah jangkitan adalah lebih rendah iaitu sekadar 50.4 peratus.

Sebagai perbandingan, vaksin yang dikeluarkan oleh Pfizer didapati mempunyai keberkesanan sehingga 97 peratus.

Beijing belum lagi meluluskan penggunaan vaksin luar untuk kegunaan rakyatnya sejak Covid-19 bermula pada 2019.

Tanpa memberi perincian kemungkinan ada perubahan strategi Gao berkata, Barat menggunakan mRNA sebagai teknik uji kaji mengeluarkan vaksin Covid-19, sementara pengeluar ubat-ubatan China menggunakan teknologi tradisional.

“Semua pihak patut mengakui kebaikan vaksin mRNA mampu memberi kebaikan. Kita mesti mengikutinya secara berhati-hati dan tidak boleh mengetepikannya disebabkan kita sudah mempunyai beberapa vaksin,” katanya.

Gao berkata, sehingga 2 April lalu, 34 juta penerima sudah disuntik dengan dua dos vaksin China dan kira-kira 65 juta lagi menerima dos pertama.

Penyelidik China mengakui keberkesanan vaksin Covic-19 – Sinovac – adalah serendah 50.4 peratus.


‘Usah ingat heret pemimpin PN ke mahkamah, rakyat sokong PH-BN’

Tindakan mengheret beberapa pemimpin utama Perikatan Nasional (PN) ke mahkamah bertujuan memusnahkan kredibiliti mereka menjelang pilihan raya di enam negeri, tidak mampu mengetepikan kesangsian rakyat terhadap kerajaan Pakatan Harapan-Barisan Nasional (PH-BN).

“Lagi pula, ini bukan kes sakau duit untuk belanja peribadi, untuk bayar cukai kenderaan milik sendiri, bil kad kredit peribadi, berjoli dan bersantai, beli barang berjenama dan barang kemas.

“Ini kes derma dana pilihan raya, yang bukan masuk ke poket sendiri atau anak isteri dan saudara-mara tetapi sesuatu yang sebenarnya berlaku dan melibatkan hampir semua parti termasuk PH dan BN,” kata Setiausaha Perhubungan PAS Selangor, Roslan Shahir Datuk Mohd Shahir.

Untuk rekod, kerajaan PH-BN terdiri daripada PKR; DAP; AMANAH; UMNO; MCA; MIC; Gabungan Rakyat Sabah (GRS); Gabungan Parti Sarawak (GPS); WARISAN; dan beberapa parti kecil lain, termasuk Bebas.

Justeru, beliau berkata rakyat Malaysia, terutama orang Melayu dan Islam sudah cukup curiga dan sangsi terhadap kerajaan campuran pelbagai parti ini apabila melakukan pendakwaan terpilih, termasuk terhadap Pengerusi PN, Tan Sri Muhyiddin Yassin.

Menurutnya suhu politik negara sekarang ini mencanak naik susulan pendakwaan terpilih terhadap Muhyiddin dan beberapa pemimpin PN.

Kebetulan pula, katanya pertuduhan itu dilakukan beberapa minggu setelah satu kajian sebuah badan bebas menunjukkan bahawa rakyat Malaysia, khasnya bangsa Melayu Islam, majoritinya masih sangsi dan tidak percaya pada kerajaan campuran pimpinan Datuk Seri Anwar Ibrahim.

Ini bermakna katanya, dalam Pilihan Raya Umum Ke-15 (PRU-15) lalu, parti-parti yang membentuk kerajaan PH-BN ini gagal menguasai sokongan pengundi Melayu, dan setelah lebih 100 hari memerintah peratusan sokongan orang Melayu terhadap mereka masih di bawah 50 peratus.

Roslan berkata PH-BN menyedari jika trend itu dibiarkan berlarutan pasti mereka akan menghadapi kesukaran dalam Pilihan Raya Negeri (PRN) di Kelantan, Terengganu, Kedah, Pulau Pinang, Selangor dan Negeri Sembilan.

“Lantas apa sahaja usaha yang boleh dilakukan untuk mencalar dan mencemar imej Perikatan Nasional, terutama PAS dan Bersatu akan segera diambil demi menjamin nasib dan survival politik parti-parti yang membentuk kerajaan campuran ini.

“Kerajaan campuran ini terdiri dari parti-parti yang berbeza agenda dan keutamaan. Mereka mungkin terdesak terpaksa tidur berlandaskan bantal yang sama, namun realitinya mereka masing-masing punya mimpi yang berbeza-beza.

“Dalam keadaan perbezaan yang ketara itu kerajaan campuran ini terbentuk, menghimpunkan segala yang mereka masing-masing sebelum ini label dan serang sebagai kaki sakau, penyamun, perompak, ekstremis, rasis dan pelbagai lagi yang buruk-buruk.

“Kerana itu kerajaan campuran ini dilihat lemah, dan seakan ketandusan arah tuju untuk membawa rakyat dan negara ke arah kemakmuran dan kesejahteraan sebagaimana yang dijanjikan,” katanya.

Roslan berkata sementara janji-janji sebelumnya, termasuk menurunkan harga minyak, menghapuskan hutang PTPTN, gaji minima dan lain-lain, langsung tidak diberi perhatian malah dilupakan.

“Segala suasana yang timpa menimpa ini cukup tidak sihat buat masa depan PH dan BN. Hari ini pun ramai sudah menjangkakan jika beginilah keadaannya, PN bakal menyapu bersih Kedah, Kelantan dan Terengganu dan tidak mustahil boleh bangkitkan kejutan khasnya di Selangor dan Negeri Sembilan serta Pulau Pinang,” katanya.


Kadar inflasi untuk tempoh Jan-Ogos catat 3.1 peratus, masih terendah di dunia

Kadar inflasi negara meningkat 3.1 peratus bagi tempoh Januari hingga Ogos 2022, selari dengan jangkaan pasaran sebanyak 3.2 peratus bagi tahun ini, didorong oleh permintaan dalam negara yang kukuh, harga komoditi yang masih tinggi dan gangguan dalam rantaian bekalan global, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata bagi Ogos 2022, kadar inflasi negara meningkat sedikit kepada 4.7 peratus berbanding 4.4 peratus pada Julai 2022 dan kadar inflasi masih tinggi berikutan fenomena global yang turut dialami oleh kebanyakan negara disebabkan kenaikan input pengeluaran dan harga bahan api, lapor Bernama.

“Kadar inflasi Malaysia adalah antara yang paling rendah di dunia. Kadar inflasi pada Ogos 2022 di Zon Euro adalah 9.1 peratus, Amerika Syarikat pada 8.3 peratus, Thailand pada 7.9 peratus, Filipina pada 6.3 peratus dan Republik Korea mencatatkan 5.7 peratus.

“Kadar inflasi yang lebih rendah di Malaysia adalah hasil daripada langkah Kerajaan Keluarga Malaysia untuk menyediakan subsidi yang terbesar dalam sejarah negara,” katanya dalam kenyataan pada Jumaat.

Berdasarkan perbandingan bulan ke bulan, kenaikan inflasi bagi Ogos 2022 menyederhana kepada 0.2 peratus berbanding 0.4 peratus pada Julai 2022.


Anwar kaji semula pelantikan Azeez Rahim sebagai pengerusi KEDA

Datuk Seri Anwar Ibrahim hari ini (10 April 2023) berkata pelantikan Ahli Majlis Tertinggi (MT) UMNO, Datuk Seri Abdul Azeez Rahim sebagai Pengerusi Lembaga Kemajuan Wilayah Kedah (KEDA), dikaji semula.

Menurut Perdana Menteri, beliau telah berbincang dengan Presiden UMNO, Datuk Seri Ahmad Zahid Hamidi berhubung perkara itu.

“Saya sudah berbincang dengan Presiden UMNO.. belum hantar surat itu kerana belum ada pelantikan,” katanya menurut laporan The Edge.

Beliau berkata demikian kepada pemberita selepas hadir majlis penyampaian Sumbangan Tunai Rahmah (STR) di Bank Simpanan Nasional cawangan Meru Raya di Ipoh, hari ini (10 April).

Anwar berkata pelantikan beberapa pemimpin UMNO ke syarikat berkaitan kerajaan (GLC) mendapat kritikan pelbagai pihak.

Terdahulu, Zahid mengumumkan Abdul Azeez sebagai pengerusi KEDA.

Beliau yang juga Menteri Kemajuan Desa dan Wilayah berkata, Abdul Azeez akan menggantikan bekas Pengerusi UMNO Kedah, Datuk Seri Jamil Khir Baharom bagi memegang jawatan itu.

Sementara itu, Anwar berkata pelantikan pemimpin UMNO ke dalam GLC adalah berdasarkan kelayakan dan mereka yang dilantik perlu melalui syarat ketat.

“Ini bukan syarikat senarai awam, jika ada individu yang layak kita akan lantik mereka.

“Syarat kita ketat, mereka (dilantik) mesti bertanggungjawab dan tidak berbelanja berlebihan dan elaun juga terhad mengikut kelayakan,” katanya.

Pelantikan beberapa pemimpin politik penyokong kerajaan Pakatan Harapan-Barisan Nasional (PH-BN) sebelum ini mendapat kritikan, termasuk daripada ahli Parlimen kerajaan.

Kerajaan campuran lantik Azeez Rahim jadi Pengerusi KEDA baharu


Perbicaraan kes rasuah Zahid ditangguh, kena pergi mesyuarat Kabinet

Perbicaraan kes rasuah, pecah amanah dan pengubahan wang haram membabitkan dana Yayasan Akalbudi yang dihadapi Timbalan Perdana Menteri, Datuk Seri Dr Ahmad Zahid Hamidi hari ini ditangguhkan.

Mahkamah Tinggi Kuala Lumpur membenarkan permohonan penangguhan perbicaraan hari ini selepas Presiden UMNO perlu menghadiri mesyuarat Kabinet kerajaan campuran Datuk Seri Anwar Ibrahim.

Menurut laporan BH, peguam bela, Datuk Hisyam Teh Poh Teik ketika ditemui pemberita berkata pihaknya memohon kepada Hakim Datuk Collin Lawrence Sequerah (kini Hakim Mahkamah Rayuan) supaya prosiding hari ini ditangguhkan Ahmad Zahid perlu menghadiri mesyuarat Kabinet.

“Kami memohon penangguhan pagi ini kerana Datuk Seri (Ahmad Zahid) perlu menghadiri mesyuarat Kabinet.

“Mahkamah membenarkan perbicaraan kes hari ini ditangguhkan dan akan bersambung esok,” katanya.

Zahid, 70, yang juga Menteri Kemajuan Desa dan Wilayah berdepan 47 pertuduhan iaitu 12 bagi pecah amanah, lapan berhubung rasuah dan 27 pertuduhan pengubahan wang haram membabitkan puluhan juta ringgit dana milik yayasan itu.

Perbicaraan kes hari ini sepatutnya bersambung dengan mendengar keterangan bekas Setiausaha Eksekutif Zahid, Datuk Rosiah Osman, pada sesi pemeriksaan utama.

Dalam keterangannya semalam, Rosiah memberitahu Mahkamah Tinggi, Zahid mendahulukan pembelian barang kelengkapan untuk disumbangkan kepada masjid bagi aktiviti kebajikan Yayasan Akalbudi dengan menggunakan kad kredit peribadinya.

Menurut Rosiah yang berkhidmat sebagai Setiausaha Eksekutif Zahid dari tahun 1994 sehingga 2011, wang Yayasan Akalbudi kemudian dikeluarkan bagi membayar balik pembelian berkenaan ke dalam kad kredit Presiden UMNO itu.


Pengundi pulang untuk memilih

Menjelang hari pengundian bagi Pilihan Raya Negeri (PRN) Johor esok, platform bas Laluan Perjalanan Lengkap Vaksin (VTL) di Larkin Sentral di sini dipenuhi penumpang yang pulang ke tanah air dari Singapura antaranya mahu menunaikan tanggungjawab sebagai pengundi.

Memetik tinjauan Bernama, seorang pemuda Muhammad Hazeq Amir Aziz, 26, yang bekerja sebagai penghantar surat di republik jiran itu adalah antara mereka yang pulang untuk mengundi dan pada masa yang sama melepaskan rindunya terhadap tanah air tercinta dan keluarganya di Mersing.

“Saya dah dua tahun berada di Singapura dan rasa bertuah sebab dapat tiket untuk balik ke Malaysia hari ini, agak susah nak dapat tiket sebenarnya.

“Niat saya memang balik untuk mengundi dan guna kesempatan ini nak jumpa keluarga yang telah dua tahun saya tidak jumpa. Memang dah menjadi tanggungjawab kita untuk mengundi, saya teruja untuk mengundi buat pertama kali,” katanya ketika ditemui di Larkin Sentral hari ini.

Lee Chen Seng, 36, turut menggunakan kesempatan pulang mengundi pada PRN Johor kali ini untuk bersatu semula dengan keluarganya setelah dua tahun tidak dapat pulang akibat penutupan sempadan negara.

“Mengundi itu memang tanggungjawab kita, semua orang perlu keluar mengundi. Saya pulang kerana bagi saya setiap undian itu penting,” katanya yang bekerja sebagai pengurus kilang di Singapura.

Muhammad Hazeq Amir dan Lee sependapat bahawa perjalanan mereka merentasi Tambak Johor berjalan lancar dan proses yang ditetapkan melalui VTL adalah mudah.

Malaysia dan Singapura melancarkan VTL-Darat pada 29 Nov 2021 bertujuan melancarkan pergerakan merentas sempadan tanpa kuarantin yang mengintegrasikan protokol kesihatan, keselamatan dan kelulusan imigresen bertujuan membantu mereka yang terpisah daripada orang tersayang akibat pandemik untuk kembali ke Malaysia.

Esok adalah hari pengundian bagi PRN Johor.


Pandu selamat ketika hujan

Memandu dalam keadaan hujan dan ribut petir boleh menjadi satu situasi pemanduan paling sukar dihadapi pemandu hingga banyak pihak memberikan panduan bagaimana pengguna jalan raya boleh berbuat demikian dengan selamat dalam senario terbabit.

Sebenarnya, panduan pertama kepada pengguna jalan raya khususnya pemandu atau penunggang motosikal adalah jika berasa tidak selesa untuk memandu atau menunggang dalam hujan dan perjalanan itu pula boleh ditangguhkan, mereka wajar menunggu cuaca bertambah baik dahulu.

Tiada sebab untuk meletakkan diri pengguna jalan raya dalam bahaya jika tidak dalam keadaan tergesa-gesa untuk sampai ke sesuatu destinasi.

Sebagai negara yang beriklim tropika Malaysia sentiasa menghadapi cuaca yang tidak menentu. Sebagai persediaan awal, pengguna jalan raya harus lebih bersedia untuk mengelakkan situasi tidak diingini terutamanya apabila hujan dengan mengambil beberapa langkah keselamatan seperti berikut:

Pengelap cermin atau lebih dikenali sebagai ‘wiper’ adalah komponen penting dalam kenderaan yang berfungsi untuk membersihkan permukaan cermin hadapan. Ia juga sangat penting bagi memberi penglihatan yang lebih jelas terutamanya ketika hujan.

Biasan air hujan pada permukaan cermin hadapan terutamanya apabila hujan lebat boleh menyebabkan jarak objek di hadapan kelihatan lebih jauh daripada yang sebenarnya. Oleh itu, bagi memastikan pemanduan dalam hujan lebih mudah dan selamat, pastikan anda memeriksa keadaan pengelap cermin sama ada ia berada dalam keadaan baik agar dapat mengelap air hujan yang menghalang penglihatan anda.

Permukaan jalan raya boleh menjadi sangat licin apabila hujan. Kenderaan boleh hilang kawalan sekiranya anda menekan pedal brek dengan cepat atau secara mendadak. Pastikan anda memandu dengan cermat ketika hujan lebat dan menekan brek secara perlahan bagi mengelakkan berlakunya kemalangan.

Cermin hadapan berkabus ketika hujan adalah satu keadaan yang tidak diingini oleh para pemandu kerana ia boleh menjejaskan penglihatan mereka. Hal ini berlaku kerana suhu di luar tidak sama dengan suhu dalaman kenderaan.

Bagi memastikan cermin hadapan kereta tidak berkabus ketika memandu dalam hujan, anda harus menghidupkan penyaman udara dengan menetapkan suhu ke titik yang sesuai dengan bahagian luar kenderaan. Dengan ini, kabus pada cermin hadapan dapat dikurangkan dan memberi anda penglihatan yang lebih jelas.

Sebelum memulakan perjalanan, pastikan anda memeriksa keadaan tayar terutamanya ketika musim hujan. Pastikan tekanan angin tayar mengikut spesifikasi
yang betul dan tayar berada dalam keadaan yang baik iaitu melebihi had kehausan
1.6 milimeter bagi memastikan ia boleh mencengkam permukaan jalan raya yang licin. Tukar tayar kenderaan sekiranya telah haus kerana ia boleh menjejaskan keselamatan pemandu dan penumpang.

Mengekalkan jarak selamat dengan kenderaan lain adalah penting kerana jalan raya akan menjadi semakin licin ketika hujan. Oleh itu, patuhi peraturan jarak 5 saat antara kenderaan anda dengan kenderaan lain di hadapan untuk mengurangkan risiko kemalangan.

Cuaca yang tidak menentu menyukarkan anda meramalkan waktu hujan di sesuatu tempat. Bagi mendapatkan informasi yang tepat dari semasa ke semasa, pastikan anda peka dengan info trafik yang disampaikan menerusi saluran radio dalam kenderaan anda.

Sentiasa berwaspada dengan ramalan cuaca agar dapat merancang perjalanan anda dengan lebih baik.


2,450 kes baharu, lima kematian

Jangkitan harian Covid-19 dalam tempoh 24 jam semalam (Sabtu, 19 November 2022) turun semula kepada 2,450 kes, berbanding 3,037 kes yang dilaporkan pada Jumaat, menurut Kementerian Kesihatan (KKM), hari ini.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,965,666 kes, dengan 4,901,917 pesakit telah sembuh, termasuk 3,000 yang pulih semalam.

Menurut data laman sesawang Github KKM, daripada jumlah jangkitan baharu itu, 1,789 kes melibatkan individu yang telah menerima suntikan dos penggalak; 458 kes (penerima dua dos); 194 kes (individu tidak divaksinasi); dan sembilan kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,156 kes masih aktif, turun lagi berbanding 27,711 yang dilaporkan sehingga Jumaat.

Daripada jumlah itu, 25,217 pesakit masih menjalani kuarantin di rumah (25,737 pesakit pada Jumaat); dan 1,848 dirawat di hospital, turun berbanding 1,868 pada Jumaat.

Seramai 91 pesakit dimasukkan ke unit rawatan rapi (106 pada Jumaat), dengan 63 daripadanya memerlukan alat bantuan pernafasan (53 pada Jumaat).

Sementara itu, lima pesakit meninggal dunia akibat komplikasi Covid-19 dalam tempoh 24 jam semalam, termasuk satu kes kematian di luar fasiliti kesihatan atau brought in death (BID), dilaporkan.

Daripada jumlah kematian itu, tiga kes dilaporkan di Perak, termasuk satu kes BID, dan masing-masing satu di Sabah dan Selangor.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,593 kes, termasuk 7,783 kes BID.

Berikut adalah jumlah kes harian setiap negeri semalam, serta kumulatif positif sejak Januari 2020:


Perbicaraan kes rasuah Zahid tangguh lagi, saksi dijangkiti Covid

Perbicaraan kes rasuah Datuk Seri Dr Ahmad Zahid Hamidi berhubung Sistem Visa Asing Luar Negara (VLN) di Mahkamah Tinggi Shah Alam, yang jadualkan hari ini, ditangguhkan kepada 10 Ogos kerana saksi pendakwaan terakhir yang dipanggil memberi keterangan masih didapati positif Covid-19.

Pada prosiding hari ini, Timbalan Pendakwa Raya Abdul Malik Ayob memberitahu Hakim Datuk Mohd Yazid Mustafa bahawa saksi yang merupakan pegawai penyiasat Suruhanjaya Pencegahan Rasuah Malaysia (SPRM) itu masih positif Covid-19 dan dalam kuarantin sehingga 31 Julai, lapor Bernama.

“Jika diizinkan Yang Arif kami mohon sambung bicara kes ini diteruskan pada tarikh yang telah ditetapkan sebelum ini iaitu 10 hingga 12 Ogos depan,” katanya.

Memandangkan tiada bantahan daripada peguam Hamidi Mohd Noh yang mewakili Ahmad Zahid, mahkamah kemudiannya menangguhkan perbicaraan hari ini dan menetapkan 10 hingga 12 Ogos depan untuk menyambung perbicaraan.

Dalam perbicaraan itu, pendakwaan diwakili Raja Rozela, Datuk Wan Shaharuddin Wan Ladin, Abdul Malik Ayob dan Zander Lim Wai Keong manakala Ahmad Zahid diwakili peguam Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, dia didakwa memperoleh untuk dirinya SG$1,150,000; RM3 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.


Anwar, Zahid tak muncul di perhimpunan mega madani Selangor

Dua pemimpin utama yang juga cikgu dan anak murid, Datuk Seri Anwar Ibrahim dan Datuk Seri Ahmad Zahid Hamidi dilihat tidak munculkan diri pada perhimpunan bersama gabungan mereka malam ini yang diadakan di Shah Alam.

Bayang Presiden PKR dan UMNO yang dikenali sebagai cikgu dan anak murid yang dinanti-nanti penyokong kerajaan campuran tidak nampak di Dataran Kemerdekaan di Shah Alam, kurang 1km dari perhimpunan Perikatan Nasional (PN) di IDCC, menurut laporan Malaysiakini.

Dalam perhimpunan PN tersebut, pemimpin utama mereka, Tan Sri Muhyiddin Yassin dan Pengerusi PN Selangor Selangor Datuk Seri Mohamed Azmin Ali tampil pada program malam ini.

Dalam pada itu, media melaporkan terdapat terdapat bahan publisiti dan poster “Jelajah Mega Madani” Pakatan Harapan (PH) yang menyenaraikan pemimpin tertinggi kerajaan dan parti pemerintah sebagai penceramah utama.

Setiausaha Agong DAP Anthony Loke turut tidak menghadiri program malam ini.

Selangor dilihat sebagai negeri yang bakal menyaksikan pertempuran sengit pada Pilihan Raya Negeri (PRN) akan datang, yang akan membuktikan sama ada pengundi telah menerima kerjasama politik baharu antara PH dan UMNO-Barisan Nasional (BN) serta sama ada sebahagian besar sokongan Melayu masih dipegang PN.

Dua hari lalu, laman Facebook rasmi PH menyiarkan poster mengundang penduduk Selangor untuk hadir ke Jelajah Mega Madani.

Hantaran itu turut menyatakan antara yang akan hadir adalah pimpinan tinggi PH dan BN, termasuk Anwar, Zahid, Loke dan Menteri Besar Selangor Datuk Seri Amirudin Shari.

Namun, semakan dengan pejabat Zahid mendapati beliau tidak dijadualkan untuk hadir ke acara itu.

Terdahulu hari ini, Timbalan Pengerusi UMNO Selangor Datuk Johan Aziz dipetik sebagai berkata, BN tidak akan menyertai acara pelancaran jentera pilihan raya itu.


Jumlah mangsa banjir meningkat, NADMA rekod 3,014 orang sudah dipindah ke PPS

Agensi Pengurusan Bencana Negara (NADMA) melaporkan jumlah mangsa banjir terkini setakat tengahari ini sudah meningkat mencecah 3,014 orang dengan melibatkan 932 keluarga di seluruh negara.

Selain itu, sebuah lagi pusat pemindahan sementara (PPS) tambahan dibuka hari ini dan menjadikan jumlah PPS kini adalah sebanyak 29.

Menurut laporan itu lagi, mangsa banjir paling banyak terkesan ekoran banjir setakat hari ini adalah di Kelantan dengan sebanyak 2,034 yang melibatkan 673 keluarga.

Negeri kedua merekodkan jumlah mangsa banjir tertinggi adalah di Johor sebanyak 346 orang dan disusuli Perak sebanyak 267 orang.

Negeri lain yang sedang mengalami bencana banjir adalah Selangor, Melaka, Kedah dan Sabah.

Sementara itu, mengikut laporan https://publicinfobanjir.water.gov.my/, Sungai Golok di Rantau Panjang, Pasir Mas merekodkan bacaan melepasi paras bahaya dengan bacaan 9.13 meter namun dalam trend menurun berbanding 9.34 meter, malam tadi.

Di Johor, empat daerah masih terjejas dengan banjir kilat iaitu Tangkak, Kluang, Segamat dan Pontian.


Ramai bagi alasan hantar baju, kuih raya kena patah balik

Hantar baju raya dan kuih kepada rakan menjadi antara alasan utama orang ramai hendak merentas negeri dan daerah tanpa memiliki surat kebenaran polis.

Ketua Polis Daerah Petaling Jaya Asisten Komisioner Mohamad Fakhrudin Abdul Hamid, berkata pihaknya mengesan pengguna jalan raya yang memberi alasan sedemikian dan mengarahkan mereka berpatah balik.

Bernama melaporkan beliau sebagai berkata bagi pemandu yang ingkar, tindakan kompaun akan dikenakan serta-merta tanpa kompromi.

“Kami sudah mulakan sekatan jalan raya daripada semalam (9 Mei) dan mendapati setakat ini masih ramai pengguna jalan raya yang berdegil untuk merentas negeri dengan tujuan tidak sepatutnya dan mereka diarahkan untuk berpatah balik.

“Antara alasan mereka seperti hantar baju ke rumah kawan di Shah Alam, beli barang, bawa keluarga untuk beli-belah di kawasan Shah Alam,” katanya selepas melakukan tinjauan di sekatan jalan raya (SJR) di KM34 Lebuhraya Persekutuan malam tadi.

Beliau berkata, bagi melancarkan pergerakan lalu lintas waktu hari bekerja, pihaknya akan membuka laluan tambahan namun pemeriksaan ketat tetap dijalankan seperti biasa.

Mohamad Fakhrudin turut menasihatkan orang ramai agar mematuhi arahan Perintah Kawalan Pergerakan (PKP) yang dikeluarkan Majlis Keselamatan Negara (MKN).

Pada Sabtu lepas, Menteri Kanan (Kluster Keselamatan) Datuk Seri Ismail Sabri Yaakob mengumumkan semua aktiviti rentas daerah dan negeri tidak dibenarkan tanpa kebenaran Polis Diraja Malaysia (PDRM) bermula 10 Mei hingga 6 Jun ini.


Tipu haji: Pengarah syarikat minta dibicara, seorang lagi kena 10 tahun

Seorang pengarah agensi pelancongan berusia 50 tahun mengaku tidak bersalah dan memohon dibicarakan atas pertuduhan mengiklankan pakej haji palsu yang menipu lebih 300 jemaah.

Agus Rizal Mat Ali membuat pengakuan itu selepas pertuduhan dibacakan terhadapnya di hadapan Hakim Mahkamah Sesyen Kuala Lumpur Kamarudin Kamsun pagi tadi.

Dia didakwa mengiklankan perkhidmatan penipuan pakej haji di bawah UC Travel Sdn Bhd, yang mendakwa syarikat itu boleh membuat transaksi perniagaan dan melakukan perjalanan haji ke Makkah tahun ini, di bawah visa furada.

Visa furada adalah visa urus sendiri yang dikeluarkan oleh Arab Saudi, tanpa melibatkan kuota Tabung Haji (TH).

Bagaimanapun, agensi pelancongan itu tidak mempunyai lesen pengurusan haji yang sah daripada TH.

Tertuduh yang diwakili Datuk Dhanaraj Vasudevan dan Ho Cheng En didakwa memuat naik iklan itu di laman Facebook syarikat itu pada 9 Mei tahun ini. Dia ditahan pihak berkuasa, bersama empat individu lain pada 7 Julai.

Dia didakwa mengikut Seksyen 27(1)(b) Akta Tabung Haji 1995 yang memperuntukkan hukuman penjara maksimum setahun atau denda RM100,000 jika sabit kesalahan.

Pendakwaan dikendalikan Timbalan Pendakwa Raya Nur Aqilah Ishak.

Hakim Kamarudin Samsun memerintahkan tertuduh diikat jamin RM50,000 dan menetapkan 8 September depan untuk sebutan semula kes.

Seramai 380 jemaah haji ditemui terkandas di Lapangan Terbang Antarabangsa Kuala Lumpur pada 7 Julai lalu. Jemaah haji dilaporkan telah membayar visa furada dengan agensi pelancongan untuk menunaikan haji dan tidak melalui TH.

Polis dilaporkan menerima 132 laporan daripada 336 jemaah haji membabitkan kerugian lebih RM5.6 juta berkaitan penipuan pakej haji yang diiklankan oleh tiga agensi pelancongan dan menahan lima individu bagi membantu siasatan seterusnya.

Sementara itu, di Sungai Petani, Bernama melaporkan seorang pengarah urusan sebuah syarikat dijatuhi hukuman penjara 10 tahun selepas didapati bersalah atas 23 pertuduhan berkaitan penipuan pakej umrah ke tanah suci Makkah dan ziarah ke Mesir antara 2015 hingga 2016.

Majistret Arif Mohamad Shariff membuat keputusan itu di Mahkamah Majistret di sini selepas mendapati pendakwaan berjaya membuktikan kes melampaui keraguan munasabah ke atas tertuduh Misbahalmunir Omar, 56.

Mohamad Shariff menjatuhi hukuman penjara 10 tahun bagi setiap pertuduhan yang keseluruhannya berjumlah 230 tahun namun memerintahkan hukuman itu dijalankan serentak bermula dari tarikh sabitan.

Selain itu, mahkamah mengecualikan tertuduh daripada sebatan memandangkan dia sudah berusia melebihi 50 tahun dan membenarkan permohonan pembelaan untuk menangguhkan pelaksanaan hukuman penjara kerana ingin mengemukakan rayuan berkaitan sabitan dan hukuman ke Mahkamah Tinggi.

Mohamad Shariff kemudian menetapkan jaminan RM88,000 dengan seorang penjamin selain mengarahkan tertuduh menyerahkan dokumen perjalanan antarabangsanya untuk disimpan oleh mahkamah sehingga proses rayuan selesai.

Mengikut fakta kes, Misbahalmunir yang ketika itu adalah Pengarah Urusan Syarikat Raudah Mawaddah Travel & Tours Sdn Bhd yang didaftarkan di Jalan Kuala Ketil di sini telah berurusan dengan seorang individu untuk mengadakan rombongan umrah dan perjalanan ke Mesir pada 2015.

Amzari Halim, yang juga pengadu dalam kes itu, merupakan perunding dan mutawwif umrah telah diminta tertuduh untuk memasukkan wang secara berperingkat ke dalam akaun bank yang diberikan bagi pembelian tiket perjalanan pergi dan balik.

Bagaimanapun, tertuduh tidak memaklumkan kepada pengadu bahawa syarikatnya telah gulung tikar sejak 14 Jan 2015 atas perintah Mahkamah Tinggi Alor Setar dan tertuduh turut meminta pengadu memasukkan wang peserta ke dalam akaun bank milik tertuduh, isterinya serta pekerja-pekerja syarikat itu.

Sebanyak 56 transaksi dilakukan di antara 2 Nov 2015 dan 28 Jan 2016 dengan jumlah RM434,250 membabitkan 202 peserta.

Tertuduh juga telah menghantar jadual perjalanan tiket kesemua peserta kepada pengadu yang menyaksikan penerbangan dijadualkan pada 29 dan 30 Jan 2016.

Bagaimanapun, setelah pengadu dan peserta tiba di Lapangan Terbang Antarabangsa Kuala Lumpur, mereka mendapati kesemua jadual perjalanan tiket yang dibekalkan oleh tertuduh tidak sah serta tidak wujud sebelum membuat laporan polis.

Misbahalmunir telah dihadapkan ke Mahkamah Majistret pada 26 Jun 2018 atas 23 pertuduhan memperdaya pengadu untuk memasukkan wang yang dikutip daripada peserta terbabit dan dia didakwa melakukan kesemua kesalahan di beberapa lokasi di Kedah, Johor dan Selangor di antara 2 Nov 2015 hingga 28 Jan 2016.

Dia didakwa mengikut Seksyen 420 Kanun Keseksaan yang membawa hukuman minimum penjara setahun maksimum 10 tahun serta sebat dan boleh didenda.

Terdahulu, peguam Siti Salwa Jaafar, Mohd Khairul Hafizuddin Ramli dan Siti Haslina Hasbullah memohon mahkamah mengenakan hukuman ringan kerana tertuduh sudah berusia selain perlu menyara isteri dan lima anak termasuk seorang yang menghidap autisme.

Timbalan Pendakwa Raya Muhammad Rifaie Mohamed Riyaludin dan Galvin Loo Wei Ming pula memohon hukuman setimpal kerana kesalahan tertuduh merupakan jenayah teratur serta sistematik selain melibatkan ramai mangsa termasuk dua daripada mereka sudah meninggal dunia.


Mindef akan siasat ancaman siber penggodam China, kata Hishammuddin

Kementerian Pertahanan akan menyiasat dakwaan ancaman siber didakwa sedang dirancang kumpulan penggodam China yang menyasarkan sistem pertahanan negara, kata menterinya Datuk Seri Hishammuddin Hussein.

Hishamuddin berkata Bahagian Staf Perisikan Pertahanan (BSPP) dan Pusat Operasi Pertahanan Siber (CDOC) sentiasa proaktif melakukan pemantauan bagi menjaga keselamatan sistem siber negara, langkah-langkah berjaga akan sentiasa diambil.

“Laporan itu datang dari sebuah syarikat keselamatan siber swasta yang berpangkalan di Amerika Syarikat (AS), tapi kita tidak boleh bertindak bersandarkan kepada hanya (laporan) sedemikian.

“Setakat ini tiada laporan rasmi diterima tapi akan siasat dan kita mempunyai agensi ditugaskan yang mempunyai kepakaran untuk menentukan kesahihan apa didakwa,” katanya lapor portal BH.

Hishammuddin terdahulu menghadiri majlis Pasca Aspirasi Keluarga Malaysia (AKM) 100 hari di Wisma Perwira ATM hari ini.

Terdahulu, sebuah portal melaporkan syarikat keselamatan siber AS dalam satu laporan mendakwa penggodam China yang disyaki mempunyai kaitan dengan republik itu dan menyasarkan organisasi sektor kerajaan dan swasta di seluruh Asia Tenggara terutama negara yang mengemukakan tuntutan ke atas Laut China Selatan.

Organisasi yang terjejas termasuk pejabat Perdana Menteri, Kementerian Pertahanan dan Kementerian Luar di beberapa negara terutama Malaysia, Indonesia dan Vietnam.

Sementara itu, ditanya kemungkinan ancaman terbabit adalah cubaan mengganggu hubungan baik tiga negara berkenaan, Hishammuddin tidak menolak kemungkinan itu dan geopolitik.

“Apa jua kenyataan daripada satu ‘super power’ akan dapat reaksi ‘super power’ yang lain dan negara kecil macam kita terpaksa berhadapan dengan tempiasnya.

“Namun, tugas saya sebagai Menteri Pertahanan adalah untuk melihat kepada keselamatan dan pertahanan kita secara realiti tidak untuk menari mengikut geopolitik dan pertimbangan pihak tertentu, jauh nak melayani syarikat swasta yang dengan sewenang-wenangnya menyatakan sesuatu,” katanya lagi.


Isteri Bung terima wang RM2.2 juta selepas perkenal ejen pelaburan

Mahkamah Sesyen Kuala Lumpur diberitahu bahawa isteri Datuk Seri Bung Moktar Radin, Datin Seri Zizie Izette Abdul Samad, menerima wang tunai RM2.2 juta apabila memperkenalkan ejen pelaburan Public Mutual Berhad kepada suaminya untuk FELCRA membuat pelaburan RM150 juta dalam unit saham bank tersebut.

Ejen pelaburan Public Mutual Berhad, Madhi Abdul Hamid, 43, berkata kebiasaannya wang pengenalan (introduction fee) akan diberikan kepada individu yang memperkenalkan ejen pelaburan kepada pelanggan, menurut laporan Bernama.

“Kami tidak menetapkan sebarang kadar bayaran (wang pengenalan), namun ia mengikut kepada budi bicara (antara ejen dengan individu). Kami putuskan untuk beri (wang pengenalan) kepada Datin Seri Zizie kerana memperkenalkan kami kepada Datuk Seri Bung,” katanya.

Madhi yang merupakan saksi utama dalam kes itu, berkata demikian semasa pemeriksaan utama oleh Timbalan Pendakwa Raya Mohd Sophian Zakaria dan Law Chin How pada perbicaraan kes rasuah yang dihadapi Bung Moktar dan isterinya di hadapan Hakim Rozina Ayob.

Menceritakan mengenai penyerahan wang pengenalan tersebut kepada Zizie Izette, saksi pendakwaan ke-24 itu, berkata beliau dan seorang lagi ejen pelaburan Public Mutual, Norhaili Ahmad Mokhtar, menyerahkan wang berkenaan kepada pelakon itu di Public Bank cawangan Taman Melawati di sini, pada Jun 2015.

“Pada hari tersebut, saya dan Puan Norhaili berada di bank (Public Bank), namun Puan Norhaili berada di bank hanya sekejap sahaja kerana dia ada urusan lain, jadi ketika transaksi wang berlaku, hanya tinggal saya dan Datin Seri Zizie berada di bank sehingga transaksi selesai.

“Pembayaran wang pengenalan itu dibuat dengan cara saya mengeluarkannya (wang) dalam bentuk cash (tunai) dan pihak Public Bank menyerahkannya kepada Datin Seri Zizie,” katanya.

Madhi berkata, sebelum penyerahan wang tersebut, pihak bank memaklumkan bahawa jumlah wang yang beliau mahu keluarkan tidak mencukupi dan hanya boleh mengeluarkan RM2.2 juta sahaja.

Ditanya Law, berapa jumlah wang yang diminta saksi itu, sehinggakan pihak bank memberitahu wang yang diminta tidak mencukupi, Madhi menjawab “Saya tak ingat berapa wang yang kami minta, tapi jumlah wang tunai yang dikeluarkan oleh Public Bank adalah RM2.2 juta.

Law: Sebelum ini kamu (Mahdi) kata akan bayar wang pengenalan kepada Datin Seri Zizie sebanyak RM2.5 juta ke atas, dan pihak bank hanya boleh keluarkan RM2.2 juta, jadi bagaimana dengan wang selebihnya?

Mahdi: Yang selebihnya dibayar kepada Datin Seri Zizie dengan cara membuka akaun pelaburan dengan Public Mutual Berhad seperti yang diminta oleh Datin Seri Zizie.

Saksi itu berkata, bagi membuka akaun pelaburan atas nama Zizie Izette, beliau dan Norhaili perlu menyerahkan baki wang pengenalan itu dalam bentuk cek atas nama Public Mutual.

“Sebanyak dua cek diberi kepada Datin Seri Zizie iaitu satu cek daripada saya berjumlah lebih RM200,000 dan satu lagi cek daripada Puan Norhaili yang jumlah untuk membuka akaun itu lebih kurang RM600,000 hingga RM700,000,” katanya.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 63, yang merupakan Pengerusi Bukan Eksekutif Felcra ketika itu, didakwa menerima rasuah daripada Madhi menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie Izette atas sebab sama dan di tempat sama pada 19 Jun 2015.

Zizie Izette, 43, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.

Perbicaraan di hadapan Rozina bersambung 7 Dis ini.


Singapura catat lonjakan kes baharu Covid-19

Singapura hari ini merekodkan 1,457 kes baharu akibat Covid-19 dengan 1,277 daripadanya melibatkan jangkitan dalam komuniti, 176 di asrama pekerja migran dan empat kes import.

Ini merupakan kes harian tertinggi dikesan dalam tempoh 24 jam sejak penularan varian Delta dan merupakan tertinggi sejak 20 April 2020, iaitu sebanyak 1,426 kes.

Republik itu juga melaporkan tiga kematian baharu, melibatkan penduduk tempatan, menjadikan angka korban akibat jangkitan Covid-19 meningkat kepada 68 orang.

Salah satu daripada korban membabitkan seorang lelaki berumur 50 tahun, disahkan positif Covid-19 dan sudah menerima rawatan pada 13 September lalu.

Menurut data, mangsa didapati belum menerima suntikan vaksin dan merupakan kematian termuda yang direkodkan sejak penularan varian Delta.

Melalui data dikeluarkan lewat malam tadi, Kementerian Kesihatan Singapura memaklumkan terdapat 1,083 kes yang kini dirawat di hospital dengan 145 kes serius memerlukan bantuan oksigen, dan 19 kes memerlukan rawatan di unit rawatan rapi (ICU).

Sementara itu, sejak 28 hari lalu, Kementerian Kesihatan Singapura menyatakan daripada 14,412 individu dijangkiti, 97.9 peratus daripadanya tidak mengalami sebarang gejala ataupun gejala ringan, 1.8 peratus pula memerlukan bantuan oksigen dan 0.2 peratus memerlukan rawatan di ICU dan 0.08 peratus melibatkan kematian.

Sehingga semalam, kumulatif kes di Republik itu telah mencecah sebanyak 81,356 kes dengan 9,198 kes aktif yang dilaporkan. – Agensi